Kerajaan seru majikan tawar gaji minimum kepada pekerja – Saravanan

KUALA LUMPUR, 22 Feb – Kerajaan menyeru lebih ramai majikan menawarkan gaji pekerja pada kadar melebihi gaji minimum sedia ada, kata Menteri Sumber Manusia Datuk Seri M. Saravanan.

Beliau berkata pendekatan syarikat AEON Co (M) Bhd dan Westports Holdings yang baru-baru ini telah menawarkan gaji pada kadar RM1,500 kepada pekerja mereka wajar dijadikan contoh.

Saravanan berkata walaupun semakan kasar terhadap gaji minimum ini belum diputuskan dan dimuktamadkan oleh kerajaan, terdapat majikan yang telah mula membayar gaji minimum pada kadar RM1,500.

“Kedua-dua majikan (AEON dan Westports Holdings) ini telah menunjukkan contoh baik yang mana mereka prihatin dengan permasalahan pekerja walaupun dengan keadaan ekonomi masih terkesan akibat pandemik COVID-19,” katanya dalam kenyataan hari ini.

Perdana Menteri Datuk Seri Ismail Sabri Yaakob sebelum ini berkata kerajaan sedang melaksanakan sesi libat urus dengan majikan berhubung pelaksanaan gaji minimum RM1,500 bagi membolehkan ia dilaksanakan secara holistik. – BERNAMA


Mangsa insiden LRT boleh tuntut bantuan Faedah Perkeso

PUTRAJAYA 26 Mei – Mangsa kemalangan tren Transit Aliran Ringan (LRT) laluan Kelana Jaya pada Isnin layak menuntut bantuan faedah seperti yang tertakluk di bawah Akta Keselamatan Sosial Pekerja 1969 (Akta 4) dan Akta Keselamatan Sosial Pekerjaan Sendiri 2017 (Akta 789), kata Menteri Sumber Manusia Datuk M. Saravanan.

Beliau berkata Kementerian Sumber Manusia melalui Pertubuhan Keselamatan Sosial (Perkeso) komited untuk memproses tuntutan faedah daripada mangsa kemalangan terbabit dan memastikan segala bantuan disalurkan dengan kadar segera.

“Di bawah Akta 4, Perkeso menyediakan perlindungan kepada pekerja yang mengalami kemalangan ketika sedang bekerja atau semasa perjalanan pergi dan balik dari kediaman dan tempat kerja mereka menerusi Skim Bencana Pekerjaan.

“Sehubungan itu, mangsa kemalangan tren LRT terbabit yang mencarum dengan Perkeso dan disahkan mengalami kes bencana kerja layak menerima bantuan faedah di bawah Skim Bencana Pekerjaan,” menurutnya dalam kenyataan hari ini.

Saravanan berkata bagi mangsa kemalangan terdiri daripada Orang Bekerja Sendiri (OBS) yang berdaftar dan mencarum dengan Skim Keselamatan Sosial Pekerjaan Sendiri (SKSPS) di bawah Akta 789, mereka layak memohon faedah Perkeso jika kemalangan itu berlaku sewaktu mereka menjalankan aktiviti pekerjaan sendiri atau dalam perjalanan pergi bekerja atau balik ke rumah.

Beliau berkata antara manfaat yang disediakan kepada mangsa yang layak di bawah kedua-dua akta ialah rawatan perubatan percuma di klinik panel Perkeso atau klinik dan hospital kerajaan menerusi Faedah Perubatan.

Katanya selain itu, bagi mereka yang diberi cuti sakit dan disahkan oleh doktor akan menerima bayaran Faedah Hilang Upaya Sementara (FHUS) sepanjang tempoh cuti sakit mereka.

Saravanan juga berkata jika terdapat mangsa yang disahkan mengalami kecederaan parah sehingga menyebabkan hilang upaya kekal akibat kemalangan itu, mereka akan dibantu dengan Faedah Hilang Upaya Kekal (FHUK) dan Kemudahan Pemulihan Jasmani iaitu bekalan alat prostetik, ortotik dan ortopedik seperti kaki dan tangan palsu, kerusi roda, tongkat serta kasut khas.

“Mengambil kira keadaan mangsa yang cedera dan mungkin sedang menjalani rawatan, saya menyeru majikan ataupun ahli keluarga mangsa supaya segera mengemukakan tuntutan permohonan faedah di mana-mana pejabat Perkeso yang berdekatan.

“Saya ingin mengambil peluang ini untuk menzahirkan rasa simpati kepada mangsa-mangsa kemalangan ini dan berharap agar semua mangsa segera pulih daripada kecederaan yang dialami,” katanya.

Terdahulu, media melaporkan 47 penumpang cedera parah manakala 166 mengalami kecederaan ringan apabila sebuah tren membawa penumpang dan sebuah tren rosak yang sedang dipandu uji bertembung pada kira-kira 8.45 malam Isnin.


‘Jangan kaitkan vaksin punca kematian atlet memanah’ – KBS

JASIN 14 Mei – Orang ramai dinasihatkan agar tidak membuat sebarang spekulasi mengaitkan kematian atlet memanah negara, Mohd Haziq Kamarudin disebabkan pengambilan vaksin.

Menteri Belia dan Sukan, Datuk Seri Reezal Merican Naina Merican menyifatkan dakwaan yang ditular itu sebagai tidak bertanggungjawab dan tidak menghormati perasaan keluarga Allahyarham.

“Saya mohon tidak sebarkan berita yang tidak benar. Saya serta 242 orang atlet termasuklah Allahyarham Haziq turut mengambil vaksin yang sama. Kita beri ruang supaya pihak hospital buat bedah siasat.

“Jangan timbulkan sebarang spekulasi yang tidak wajar. Kita hormati perasaan keluarga Allahyarham juga. Sebarang perkembangan, saya dan KBS akan maklumkan kepada semua,” katanya dalam ruangan komen selepas merakamkan ucapan takziah di atas pemergian atlet tersebut.

Kementerian Belia dan Sukan (KBS) dalam satu kenyataan memaklumkan jenazah dijangka dikebumikan di kampung isterinya di Tanah Perkuburan Kampung Tersusun Merlimau, malam ini.

Allahyarham merupakan salah seorang atlet senior daripada kontinjen Malaysia yang telah membawa nama negara ke London pada 2012 dan Rio 2016.

Beliau juga penyumbang pingat emas pada Sukan SEA serta pingat gangsa di Kejohanan Memanah World Cup di Salt Lake City pada 2018.

Allahyarham yang ditempatkan dalam Program Podium juga sedang dalam persiapan kelayakan ke Sukan Olimlik Tokyo 2020 melalui Kejohanan 2021 Hyundai World Cup Archery, Stage 3 dan Final Olympic Qualification Tournament pada 16 Jun 2021 di Perancis.


Jualan murah antara tarikan Hari Koperasi Negara 12 Jun depan

BANDARAYA MELAKA 2 Jun – Program jualan barangan harga patut dengan pemberian diskaun sebanyak 15 peratus antara tarikan buat pengunjung sambutan Hari Koperasi Negara peringkat negeri diadakan pada 12 Jun depan.

Pengarah Suruhanjaya Koperasi Malaysia (SKM) Melaka, Mohd Firdaus Shaari berkata, pelbagai aktiviti turut diatur untuk orang ramai sepanjang program berlangsung selama tiga hari di Dataran Pahlawan Megamall, Banda Hilir.

“Ada pelbagai gerai jualan, selain acara simbolik kayuhan 100 basikal di Dataran A Famosa, zumba, kuiz agensi dan pertandingan nyanyian kanak-kanak.

“Program dijangka dirasmikan Ketua Menteri, Datuk Seri Utama Sulaiman Md Ali dan beliau dijadualkan akan menyampaikan tujuh anugerah kepada koperasi terbabit di negeri ini.

“Anugerah Tokoh Koperasi Negeri Melaka 2022 antara yang akan disampaikan Ketua Menteri nanti, selain Anugerah Koperasi Terbaik Sektor Kewangan dan Anugerah Koperasi Terbaik Sektor Pertanian,” katanya.

Beliau berkata demikian pada sidang media Pra Pelancaran Hari Koperasi Negara Peringkat Negeri Melaka diadakan di Dataran A’Famosa, di sini hari ini.


Warga Indonesia gembira dibenarkan bekerja semula di Malaysia

KOTA LAKSAMANA 14 Jun – Sepanjang lebih dua tahun ketika seluruh penduduk dunia diselubungi pandemik COVID-19, ramai yang menderita akibat impak yang berlaku.

Turut merasa kesannya ialah seorang warga Indonesia dari wilayah Bengkalis,  Muhammad Ali Pandi yang sebelum ini hampir sembilan tahun bekerja sebagai buruh binaan dekat Batu Pahat, Johor.

Katanya, akibat pandemik COVID-19, dia terpaksa pulang dan menetap di kampungnya dekat Siak sekali gus dia kehilangan punca rezeki untuk isteri dan tiga anaknya yang masih kecil.

“Malah dekat kampung juga tidak mudah mendapat kerja dan upah sedikit yang diperolehi terpaksa saya catu demi memastikan keperluan keluarga mencukupi.

“Malah, ada sekali itu, mungkin terlalu teruja, saya terburu-buru meminjam wang dari rakan untuk membeli tiket kapal untuk ke Malaysia, walhal ketika itu pemerintah Indonesia masih belum membenarkan pintu sempadan dibuka,” katanya.

Muhammad Ali, 44, antara 200 orang penumpang kumpulan pertama dari wilayah Bengkalis, Indonesia yang tiba melalui feri Mulia Kencana 19 di Kompleks Imigresen, Kuarantin, dan Keselamatan (ICQS) di sini, kira-kira pukul 2.30 petang tadi.

Mereka merupakan penumpang dan juga kumpulan pelancong pertama dari wilayah Bengkalis ke Melaka sejak penutupan pintu sempadan pada Mac 2020 sebagai langkah mengekang penularan COVID-19 di Malaysia.

Pada awal Mac lalu, Perdana Menteri Ismail Sabri Yaakob mengumumkan pembukaan sempadan antarabangsa Malaysia sebagai sebahagian daripada peralihan ke fasa endemik.

Turut menzahirkan keterujaan, Muhammad Qairizat Hairul Sani, 26, yang tidak sabar untuk menziarahi ibunya yang terlantar sakit di Pusat Perubatan Hospital Putra.

“Ibu sudah hampir sebulan menerima rawatan di hospital dan saya tidak dapat menemani ibu kerana pintu sempadan di Bengkalis masih belum boleh dibuka.

“Insya-Allah, kalau tiada apa masalah, hari ini ibu sudah boleh pulang dan kedatangan saya hari ini ke Melaka untuk membawa ibu pulang ke Bengkalis,” ujarnya.


Azman Adam dilantik Pengarah Penguat Kuasa KPDNHEP baharu

PUTRAJAYA, 14 Jan. – Timbalan Pengarah (Pencegahan) Kementerian Perdagangan Dalam Negeri dan Hal Ehwal Pengguna (KPDNHEP) Azman Adam dilantik sebagai Pengarah Penguat Kuasa KPDNHEP yang baharu berkuat kuasa pada 5 Jan lalu.

Menteri Perdagangan Dalam Negeri dan Hal Ehwal Pengguna Datuk Alexander Nanta Linggi dalam kenyataan hari ini mengumumkan pelantikan tersebut serta menyempurnakan majlis pemakaian pangkat yang dijalankan secara tertutup.

“Saya yakin beliau akan terus mendokong misi dan visi kementerian dalam keadaan penuh siap siaga dan upaya menyelia pematuhan perundangan di bawah kementerian dalam kalangan peniaga dan prihatin melindungi kepentingan pengguna,” katanya.

Azman, 50, yang berasal dari Terengganu itu berpengalaman luas dalam bidang penguat kuasa dan telah memikul pelbagai tanggungjawab di beberapa negeri seperti Ketua Pegawai Penguat Kuasa Selangor sebelum berkhidmat di Ibu Pejabat KPDHEP Putrajaya sebagai Timbalan Pengarah Pencegahan.

Sepanjang tempoh perkhidmatannya, Azman pernah menerima anugerah High Performance Award, Mayban Finance Berhad pada 1992 sebelum menerima Anugerah Perkhidmatan Cemerlang KPDNHEP pada 1998, 2005, 2007, 2009 dan 2011. – BERNAMA


JAKIM sediakan draf ketetapan baharu SOP solat jemaah

Menteri di Jabatan Perdana Menteri (Hal Ehwal Agama) Idris Ahmad berkata perkara itu adalah sejajar dengan hasrat kerajaan untuk mempersiapkan negara bagi memasuki fasa endemik COVID-19 pada penghujung Oktober ini, selepas 80 peratus penduduk menerima dos lengkap vaksin COVID-19.

Ia bagi membincangkan beberapa cadangan yang boleh diambil termasuk memberi ruang kapasiti yang lebih luas untuk umat solat berjemaah di masjid dan surau dengan langkah-langkah keselamatan yang rapi.

“Selain itu, cadangan untuk menjadikan lebih banyak surau biasa termasuk surau-surau di pejabat sebagai tempat mendirikan solat Jumaat juga akan turut dibincangkan bersama pihak berkuasa agama negeri.

Beliau berkata semua ketetapan yang akan dibuat kelak turut mengambil kira titah nasihat, pandangan dan perkenan Yang di-Pertuan Agong serta Sultan dan Raja negeri-negeri yang bertanggungjawab mengenai urusan hal ehwal Islam di negara ini.

“Jabatan Perdana Menteri (Hal Ehwal Agama) memberi jaminan akan terus berusaha bersama pihak berkuasa agama negeri dalam perkara berkaitan hal ehwal agama Islam agar ia dapat dilaksanakan dengan lebih teratur serta menurut lunas perundangan.

“Saya amat berharap agar masyarakat khususnya umat Islam memahami bahawa sebarang keputusan yang akan dibuat oleh pihak kerajaan dalam setiap perkara, keselamatan rakyat adalah perkara yang paling menjadi keutamaan,” katanya.


COVID-19: Lebih 48,000 peniaga, pekerja divaksin menerusi RiVAC

KUALA BERANG, 5 Sept – Seramai 48,288 peniaga dan pekerja sudah menerima vaksin COVID-19 menerusi Program Vaksinasi Industri Peruncitan (RiVAC) di seluruh negara setakat ini.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata daripada jumlah tersebut seramai 23,488 orang sudah lengkap disuntik dua dos vaksin COVID-19.

“Sasaran kita sehingga akhir tahun ini ialah seramai 500,000 pekerja sektor peruncitan dan makanan menerima vaksin bagi memudahkan mereka membuka perniagaan dan kedai makan termasuk untuk ‘dine-in’ (makan di premis).

“Kita faham berdasarkan jumlah yang telah divaksin itu agak perlahan berbanding daripada sasaran yang ditetapkan tetapi kementerian (Kementerian Perdagangan Dalam Negeri dan Hal Ehwal Pengguna) sedang mengadakan perbincangan dengan syarikat-syarikat besar yang mempunyai pekerja yang ramai untuk membuka proses vaksinasi melalui program RiVAC di premis mereka,” katanya.

Beliau berkata demikian kepada pemberita selepas program penyampaian komputer riba kepada pelajar cemerlang Sijil Tinggi Persekolahan Malaysia (STPM) Hulu Terengganu, di sini hari ini.

Bagi golongan terlibat dalam sektor peruncitan yang kecil atau mempunyai pekerja yang tidak ramai pula katanya, mereka boleh berunding dengan kementerian bagi mendapatkan garis panduan untuk memastikan pekerja mereka segera divaksin.


Amaran hujan lapan negeri ditamatkan

“Amaran hujan berterusan yang dikeluarkan pada 11.30 pagi, 19 Disember 2021 untuk negeri-negeri berkenaan dengan ini ditamatkan,” katanya dalam satu kenyataan di sini, hari ini.

Beliau berkata orang ramai boleh mendapatkan maklumat cuaca terkini melalui laman web rasmi MetMalaysia, aplikasi mobil myCuaca dan laman media sosial rasmi jabatan itu.


Taman Laut Melaka diwartakan

PORT DICKSON 9 Jun – Taman Laut Melaka berkeluasan 26.97 kilometer persegi dan Taman Laut Gugusan Pulau Lima Johor berkeluasan 299.0 kilometer persegi diwartakan di bawah Seksyen 41 Bahagian IX, Akta Perikanan 1985 pada tahun ini.

Timbalan Menteri Pertanian dan Keterjaminan Makanan Chan Foong Hin berkata setakat ini 52 taman laut kawasan perairan negara yang diwartakan telah mencapai 25,358.39 kilometer persegi atau 5.35 peratus daripada keseluruhan perairan keluasan Zon Ekonomi Eksklusif negara seluas 473,952 kilometer persegi.

“Usaha ini akan berterusan dengan penambahan kawasan Santuari Dugong berkeluasan 1,508.1 kilometer persegi dan perairan Pulau Layang-layang dengan keluasan 40.27 kilometer persegi yang dijangka diwartakan sebagai kawasn perlindungan marin menjelang 2025,” katanya ketika berucap pada sambutan Hari Laut Sedunia 2023 bertemakan ‘Satu Lautan, Satu Iklim, Satu Masa Depan Bersama’ di sini, pada Khamis.

Beliau berkata kementerian Pertanian dan Keterjaminan Makanan komited dalam memperluas kawasan perlindungan marin bagi memulihara spesies yang terancam dan menghargai khazanah kepelbagaian biologi marin negara.

Katanya didikan awal dalam kalangan generasi muda dan peringkat sekolah adalah inisiatif terbaik bagi menyemai semangat cintakan alam sekitar. – BERNAMA


Permata Rim yang bakal berkilau

RIM 31 Julai – Kecemerlangan Nur Diyanah Hissyamuddin, anak jati Rim yang memperoleh keputusan cemerlang 9A pada Sijil Pelajaran Malaysia (SPM) mendapat perhatian Ahli Dewan Undangan Negeri (ADUN) Rim Datuk Khaidhirah Abu Zahar.

Khaidhirah yang juga Timbalan Speaker Dewan Undangan Negeri (DUN) baru-baru ini mengambil kesempatan bertemu dengan pelajar cemerlang itu yang bakal melanjutkan pelajaran tidak lama lagi.

“Seorang permata dari RIM yang berkilau. Saya berpeluang untuk menyampaikan sumbangan buat adik Nur Diyanah Hissyamuddin yang akan melanjutkan pelajaran ke Kolej Mara & USM (Universiti Sains Malaysia) dalam bidang ‘Life Sciences’.

“Saya doakan adik Diyanah untuk terus cemerlang dalam kehidupan di alam Universiti nanti. Suatu hari nanti, kembalilah menabur bakti dan jasa di Rim,” katanya menerusi satu hantaran di laman Facebooknya semalam.


Lelaki lemas selepas mandi-manda bersama rakan

KUALA LUMPUR, 21 November – Seorang lelaki ditemukan lemas selepas mandi-manda bersama lima rakannya di Kampung Sungai Semungkis, Hulu Langat dekat sini hari ini.

Dalam kejadian kira-kira 11 pagi itu, Husain Hakimi Ridzuan, 22, dipercayai lemas selepas dihanyutkan arus deras sungai sebelum tersepit di celahan batu.

“Lima anggota Pasukan Penyelamat Di Air Balai Bomba dan Penyelamat Bandar Tun Hussein Onn dikerahkan ke lokasi pada 11.53 pagi untuk memulakan operasi pencarian.

“Mayat mangsa ditemukan pada 1.21 tengah hari dan disahkan meninggal dunia oleh pihak Kementerian Kesihatan di lokasi,” katanya ketika dihubungi Bernama.


KPDNHEP patahkan 714 cubaan menyeludup keluar barang kawalan bernilai RM6.6 juta

PASIR MAS, 1 April – Kementerian Perdagangan Dalam Negeri Dan Hal Ehwal Pengguna (KPDNHEP) menggagalkan 714 kes cubaan menyeludup keluar barang kawalan di bawah Akta Kawalan Bekalan 1961, membabitkan nilai RM6.6 juta sepanjang tahun lalu.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata, daripada jumlah itu sebanyak 250 kes adalah dari aktiviti penyeludupan barang kawalan dan bersubsidi, di pintu sempadan di seluruh negara melibatkan nilai rampasan RM5.18 juta.

Katanya, setakat tahun ini dalam tempoh dua bulan sejak Jan lalu, sebanyak 31 kes penyeludupan barang kawalan dan bersubsidi di pintu sempadan negara telah dihasilkan, melibatkan nilai rampasan RM1.71 juta di bawah akta yang sama.

“Pihak KPDNHEP memandang serius isu ketirisan barang kawalan dan bersubsidi terutamanya yang berlaku di pintu sempadan negara. Isu penyelewengan yang berlaku di sempadan antarabangsa Malaysia yang terdiri daripada Thailand, Indonesia, Brunei dan Singapura, merupakan salah satu perkara utama yang menjadi perhatian kementerian.

“Ia sekali gus boleh memberi impak negatif dan kerugian kepada negara, selain barang kawalan dan bersubsidi ini sepatutnya dinikmati oleh Keluarga Malaysia, tetapi telah diseleweng atau diseludup oleh penjenayah yang tidak bertanggungjawab, demi mengaut keuntungan lumayan dengan melakukan aktiviti haram ini,” katanya.

Beliau berkata demikian kepada pemberita selepas Program Walkabout Pemantauan Pembukaan Sempadan Negara Malaysia-Thailand di Kompleks Imigresen, Kastam, Kuarantin dan Keselamatan (ICQS) Rantau Panjang, di sini hari ini.

Mengulas lanjut, Rosol berkata susulan pembukaan sempadan negara bermula hari ini terutamanya di Bukit Kayu Hitam dan Wang Kelian, KPDHEP akan mempertingkatkan tindakan penguatkuasaan di pintu-pintu masuk sempadan dengan agensi-agensi berkaitan.

“Tindakan tegas di bawah Akta Kawalan Bekalan 1961 akan dikenakan ke atas mana-mana orang yang cuba untuk melakukan penyelewengan atau penyeludupan ke atas barangan kawalan dan bersubsidi dan jika disabitkan kesalahan boleh dikenakan dendan tidak lebih RM1 juta bagi orang perseorangan atau penjara tidak melebihi tiga tahun atau kedua-duanya sekali dan bagi syarikat boleh didenda tidak melebihi RM3 juta.

“KPDNHEP juga akan mengambil tindakan yang lebih tegas dengan menggantung lesen yang berkaitan ke atas mana-mana pihak yang bersubahat  di dalam aktiviti penyelewengan dan penyeludupan barangan kawalan dan bersubsidi,” katanya.

Ujar beliau lagi, masyarakat digalakkan untuk bersama-sama membantu kerajaan dengan menjadi mata dan telinga kepada pihak berkuasa untuk menyalurkan maklumat dan aduan berhubung isu penyelewengan, penyeludupan barangan kawalan dan bersubsidi.


Banjir kilat di beberapa tempat di Ibu Negara, banyak jalan sesak

KUALA LUMPUR 13 April. – Kesesakan lalu lintas berlaku di sekitar ibu negara selepas beberapa lokasi dilanda banjir kilat akibat hujan lebat berterusan sejak jam 4.30 petang tadi.

Antara laluan yang dinaiki air di beberapa tempat ialah di Jalan Kuching, sekitar Taman Wahyu menghala Bulatan Batu Caves; Jalan Cheras di Cheras Sentral ke bulatan Billion dan kedua-dua arah Jalan Maharajalela berhampiran Stesen Monorail Maharajalela serta Jalan Raja Chulan, dan sekitar Ampang serta Cheras.

Tinjauan pada jam 9 malam ini mendapati takungan air di beberapa laluan berkenaan sudahpun berkurangan dan pergerakan trafik semakin beransur lancar, namun beberapa laluan di sekitar ibu negara masih tetap sesak apabila banyak kenderaan terpaksa bergerak dengan perlahan.

Antara laluan trafik yang menyaksikan kenderaan bergerak perlahan malam ini adalah di sepanjang Jalan Tun Razak, Jalan Sungai Besi, Lebuhraya Lingkaran Tengah 2 (MRR2), Jalan Genting Klang dan Jalan Kuching.

Jurucakap Balai Bomba dan Penyelamat Kuala Lumpur berkata setakat ini pihaknya tidak menerima sebarang laporan kecemasan susulan kejadian banjir kilat itu.

Sementara itu tular di media sosial adalah kejadian sebuah dinding kaca di bangunan berhampiran Masjid Jamek, di sini yang pecah berderai, dipercayai akibat hentaman sesuatu semasa hujan lebat melanda pada kira-kira jam 5 petang.


PM sertai Biden, pemimpin ASEAN pada hari terakhir sidang kemuncak khas ASEAN-AS

WASHINGTON DC, 13 Mei – Perdana Menteri Datuk Seri Ismail Sabri Yaakob akan menyertai Presiden Amerika Syarikat Joe Biden dan pemimpin ASEAN pada hari terakhir Sidang Kemuncak Khas ASEAN-AS di sini pada Jumaat (Sabtu di Malaysia).

Mereka akan bertukar-tukar pandangan mengenai isu serantau dan global dalam sesi yang dijadualkan berlangsung pada 2.30 petang Jumaat (2.30 pagi Sabtu di Malaysia).

Sebelum itu, Ismail Sabri akan menghadiri majlis makan tengah hari yang dihoskan oleh Naib Presiden AS Kamala Harris dan mereka dijangka berbincang mengenai kerjasama maritim, kesihatan serta pemulihan pandemik.

Selepas itu, Harris dan pemimpin ASEAN akan meneruskan perbincangan dalam sesi berasingan serta memfokus kepada tindakan berkaitan isu perubahan iklim, transformasi tenaga bersih dan infrastruktur mampan.


Kira-kira 600 kekosongan jawatan dalam perkhidmatan bomba

MARANG, 27 Jan – Terdapat sekitar 600 kekosongan jawatan di dalam perkhidmatan Jabatan Bomba dan Penyelamat Malaysia (JBPM) terutama bagi gred KB19.

Ketua Pengarah JBPM Datuk Seri Mohammad Hamdan Wahid berkata kekosongan jawatan tersebut akan diisi secara berperingkat bagi menambah kekuatan 14,500 pegawai dan anggota yang sedang berkhidmat di seluruh negara pada masa ini.

“Tahun lepas kita telah ambil lebih kurang 1,000 anggota baharu untuk mengisi kekosongan jawatan di balai-balai sedia ada dan pengisian jawatan di balai-balai baharu. Bagi mengisi kekosongan yang ada kini pula, pengambilan akan dilakukan secara berperingkat,” katanya.

Beliau berkata kepada pemberita selepas Majlis Penganugerahan Pingat Perkhidmatan Bomba Bagi Akademi Bomba Dan Penyelamat Malaysia Wilayah Timur dan Jabatan Bomba dan Penyelamat Malaysia Negeri Terengganu di Akademi Bomba dan Penyelamat Malaysia Wilayah Timur di Wakaf Tapai, di sini hari ini.

Mohammad Hamdan berkata pada 1 Feb ini Akademi Bomba Dan Penyelamat Malaysia Wilayah Timur akan menerima kira-kira 130 pelatih baharu bagi menjalani latihan dan kursus Sijil Sains Kebombaan sekali gus diharap dapat membantu mengisi kekosongan gred KB19 sedia ada.

Dalam pada itu, beliau berkata projek pembangunan fasiliti latihan di Akademi Bomba Dan Penyelamat Malaysia Wilayah Timur yang antara lain merangkumi pembinaan Kompleks Latihan Penyelamatan di Air dan latihan penyelamatan di lebuh raya dijangka siap pada tahun depan.

“Projek pembangunan fasiliti latihan ini telah diluluskan oleh kerajaan di bawah Rancangan Malaysia Ke-12 Rolling Plan Kedua dengan sebanyak RM46 juta telah diperuntukkan. Bila siap, ia akan menjadi satu daripada pusat melatih penyelamat yang menjalankan tugas untuk mencari dan menyelamat di situasi yang melibatkan air deras, banjir dan sebagainya,” katanya.


Tarikh baharu PAU 2021 diputuskan 12 Jan – Ahmad Maslan

TAMPIN, 4 Jan – Tarikh baharu Perhimpunan Agung UMNO (PAU) 2021 akan diputuskan pada mesyuarat Majlis Kerja Tertinggi (MKT) parti pada 12 Jan ini, kata Setiausaha Agung UMNO Datuk Seri Ahmad Maslan.

Beliau berkata fokus utama ahli parti UMNO ketika ini adalah membantu penduduk yang terlibat dengan banjir di beberapa negeri termasuk di Negeri Sembilan, Selangor dan Pahang, sejak bulan lepas.

“Kita belum muktamadkan tarikh baharu (PAU) dan kita akan putuskan dalam mesyuarat MKT yang akan dipengerusikan presiden parti untuk tarikh baharu yang sesuai.

“Kita sudah maklumkan kepada Jabatan Pendaftaran Pertubuhan (ROS) berhubung penangguhan PAU yang sepatutnya diadakan pada 13 hingga 15 Jan ini. Keutamaan kita bantu mangsa banjir, mereka perlu dibantu dulu,” katanya ketika ditemui pemberita pada program gotong-royong perdana di Taman Pinggiran Sungai Kelamah di sini hari ini.

Pada 25 Dis lepas, Ahmad mengumumkan PAU 2021 yang dijadual berlangsung pada 13 hingga 15 Jan ini ditangguhkan susulan bencana banjir yang melanda beberapa negeri.

Sementara itu, beliau berharap UMNO Bahagian Kota Raja dan Klang di Selangor yang masih belum mengadakan mesyuarat perwakilan bahagian berikutan banjir, supaya mengadakannya pada hujung bulan ini setelah keadaan reda.- BERNAMA


Beratus duit syiling lama, tembikar Zaman Kesultanan Melayu Melaka kurun ke-15 ditemui

TERENGGANU 1 APRIL – Beratus-ratus duit syiling lama, tembikar berusia 500 tahun dipercayai digunakan pada zaman Kesultanan Melayu Melaka kurun ke-15 ditemui di Pulau Melaka dan Tapak Persisiran Tambak Kota Shahbandar Melaka.

Pada penemuan terbaharu itu di tapak Pulau Melaka, ditemui 30 kepingan kayu bersaiz kecil dan sederhana dipercayai rangka dan struktur kapal karam.

Antara artifak penting ditemui di dalam kapal lama itu ialah ratusan kepingan mata wang antaranya dari zaman Kesultanan Melaka iaitu ketika pemerintahan Sultan Mahmud (1488-1511).

Pengerusi Lembaga Pengarah Perbadanan Muzium Melaka (PERZIM), Datuk Muhammad Jailani Khamis berkata, pihaknya percaya masih terdapat struktur kapal yang tertimbus sekitar kawasan tapak struktur kapal ditemui.

“Mungkin jika mendapat pembiayaan atau ada inisiatif tajaan swasta kita tempatkan struktur kapal ini di Kompleks Muzium PERZIM Samudera di Klebang untuk tatapan pelawat,” katanya.

Beliau berkata demikian kepada Melaka Hari Ini (MHI) ketika melawat Muzium Terengganu sempena lawatan kerja tiga hari dan pelancaran ‘travel bubble’ Asam di Gunung, Garam di Laut anjuran Bahagian Promosi Pelancongan negeri Melaka.

Beliau yang juga Pengerusi Jawatankuasa Pelancongan Warisan dan Kebudayaan negeri Melaka berkata, penemuan artifak itu kemungkinan disebabkan perubahan aras air dan kerja-kerja penambakan laut sekitar Pulau Melaka dan Kota Syahbandar sejak 2015 sekali gus menyebabkan artifak berkenaan terlihat di permukaan lumpur dan daratan.

“Artifak lain yang dijumpai adalah pecahan dan taburan seramik seperti tembikar dan porselin dari Dinasti Ming dan Qing, mata wang Belanda jenis VOC dan mata wang Portugis.

“Manakala di Kota Shahbandar ditemui 27 unit artifak berupa porselin, seramik, tempayan, pendayung dan celadon yang dipercayai dari Dinasti Song (sekitar 960-1279),” katanya lagi.

Muhammad Jailani berkata, kawasan tersebut akan dikawal oleh pihak PERZIM daripada gangguan luar yang boleh merosakkan data arkeologi sekitar penemuan melalui bantuan kawalan keselamatan oleh pihak berkuasa negeri dan Ibu Pejabat Polis Kontinjen Melaka.


DUN DUYONG: JAPERUN Duyong agih sumbangan

DUYONG 27 Mac – Sejumlah peruntukan diagihkan kepada masjid, surau dan maahad tahfiz sekitar Dewan Undangan Negeri (DUN) Duyong bagi memeriahkan lagi suasana sepanjang bulan Ramadan dengan pelbagai aktiviti berfaedah.

Ahli Dewan Undangan Negeri (ADUN) kawasan itu Mohd Noor Helmy Halem berkata, sumbangan itu diharap dapat membantu kesemua 29 institusi terbabit.

“Mengikut rekod dalam DUN Duyong ada 14 Jawatankuasa Pembangunan dan Keselamatan Kampung (JPKK), empat masjid, 22 buah surau dan tiga maahad tahfiz.

“Sumbangan daripad JAPERUN Duyong itu disampaikan oleh Pengerusi JPKK kepada wakil masjid, surau dan maahad tahfiz di kawasan pentadbiran mereka,” katanya.

Menurutnya, antara yang menerima sumbangan itu adalah Masjid Al Abrar, Semabok; Masjid Jamek Laksamana Hang Tuah, Kampung Duyong; Surau AL Falah, Taman Duyong Permai; Surau An-Nur Bukit Duyong serta Maahad Tahfiz Raudhatul Qubra.


Pengawal keselamatan ditahan bantu siasatan lelaki dipukul hingga mati

KOTA BHARU, 30 Jan – Polis menahan seorang pengawal keselamatan bagi membantu siasatan berhubung kematian seorang lelaki di Masjid Tok Guru Pulau Melaka, di sini, malam tadi.

Ketua Polis Kelantan Datuk Muhamad Zaki Harun berkata hasil siasatan mendapati mangsa telah berada di Masjid Pulau Melaka bagi menunaikan solat.

“Polis yang tiba kira-kira 7 malam mendapati lelaki terbabit berada dalam keadaan terbaring. Pegawai perubatan yang berada di lokasi kejadian mengesahkan lelaki tersebut telah meninggal dunia,” katanya dalam kenyataan media, hari ini.

“Seramai 12 orang saksi termasuk pelajar, warden dan tukang masak maahad tersebut telah dibawa ke Ibu Pejabat Polis Daerah Kota Bharu bagi membantu siasatan.

Muhamad Zaki berkata siasatan lanjut mendapati pada Sabtu (28 Jan), ibu mangsa telah membuat laporan polis selepas lelaki tersebut mengamuk di rumahnya di Pasir Puteh serta mencederakan neneknya.


Cili merah turun harga

PUTRAJAYA, 23 Jan. – Harga cili di pasaran termasuk cili merah kulai, cili merah minyak dan cili akar mula menunjukkan penurunan, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata sebagai contoh, harga purata cili merah kulai pada Disember 2020 adalah RM23 sekilogram (kg), namun minggu ini turun sebanyak 17 peratus kepada RM19 per kg.

Katanya, peningkatan harga sayur-sayuran seperti cili disebabkan oleh perubahan musim yang melanda negara dan faktor perubahan cuaca terlampau sejuk di daerah tanah tinggi pengeluar bekalan utama seperti di Cameron Highlands.

“Keadaan cuaca ini telah menyebabkan kualiti dan kuantiti sayur-sayuran berkurangan,” katanya dalam kenyataan hari ini susulan lawatan mengejut ke pusat pengumpulan sayur (jenis tanaman cili merah) di Telok Panglima Garang, Selangor, semalam.

Nanta berkata penanaman cili di Malaysia amat dipengaruhi elemen cuaca, jenis tanah dan pasir dengan nilai Ph5.5-6.5 dan tahap kelembapan yang sederhana.

“Penggunaan cili oleh pengguna Malaysia dianggarkan kira-kira 0.006 kg seorang sehari, 0.17 kg sebulan dan 2 kg setahun. Keperluan untuk setahun bagi 32.73 juta rakyat Malaysia ialah 65.46 juta kg,” katanya.

Beliau berkata satu perbincangan akan diadakan dengan Menteri Pertanian dan Industri Makanan Datuk Seri Dr Ronald Kiandee mengenai langkah strategik dan progresif untuk meningkatkan keupayaan petani cili tempatan daripada 45 peratus kepada satu tahap menguntungkan petani dan pengguna dari segi harga.

Sementara itu, Nanta berkata 320 premis peruncit dan pembekal telah diperiksa dalam Op Pasar 2021 (sayur-sayuran) yang dijalankan pada 12 hingga 21 Jan lepas.

“Sebanyak 337 notis bertulis telah dikeluarkan kepada peniaga untuk memantau aduan dan dakwaan kenaikan harga dan mengesan sekiranya wujud sebarang elemen pencatutan,” katanya.

Selain cili, katanya harga bawang merah turut dijangka turun tidak lama lagi berikutan India telah mengeksport semula bahan itu dan telah tiba di pelabuhan Malaysia.


MetMalaysia keluar amaran hujan, ribut petir di Melaka, tujuh negeri

KUALA LUMPUR, 29 Jan – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku di lapan negeri sehingga 8 malam ini.

MetMalaysia dalam kenyatan yang dikeluarkan pada 4 petang ini memaklumkan negeri-negeri itu adalah Kedah, Perak, Pahang, Selangor, Negeri Sembilan, Melaka, Sarawak dan Sabah.

Di Kedah, kawasan yang terlibat ialah di Kulim dan Bandar Baharu manakala di Perak, kawasan yang terlibat ialah di Larut, Matang dan Selama, Kinta, Perak Tengah, Kampar, Batang Padang dan Muallim.

Sementara di Pahang, kawasan yang terlibat ialah di Tanah Tinggi Cameron dan di Selangor pula kawasan yang terlibat ialah di Hulu Selangor.

Di Sabah dan Sarawak pula,  kawasan yang terlibat ialah di Kapit (Belaga) dan Limbang di Sarawak, manakala Sandakan (Sandakan) dan Kudat (Pitas) di Sabah. – BERNAMA


PRU15: Pengundian pada 19 Nov, penamaan calon 5 Nov

PUTRAJAYA, 20 Okt – Suruhanjaya Pilihan Raya (SPR) menetapkan 19 Nov sebagai tarikh pengundian untuk pengundi Malaysia melaksanakan tanggungjawab pada Pilihan Raya Umum ke-15 (PRU15).

Mengumumkan tarikh penting itu di sini hari ini, Pengerusi SPR Tan Sri Abdul Ghani Salleh turut mengumumkan tarikh penamaan calon ditetapkan pada 5 Nov manakala pengundian awal pada 15 Nov.

Pelaksanaan pilihan raya itu akan melibatkan 222 kerusi Dewan Rakyat di seluruh negara dan negeri yang telah membubarkan Dewan Undangan Negeri (DUN) iaitu Perak yang melibatkan 59 kerusi DUN, Pahang (42) dan Perlis (15).

“Tempoh berkempen ditetapkan 14 hari bermula selepas pengisytiharan calon-calon yang bertanding pada 5 Nov sehingga pukul 11.59 malam, 18 Nov,” kata Abdul Ghani dalam sidang media selepas mempengerusikan mesyuarat khas SPR berkaitan urusan pilihan raya berkenaan di sini hari ini.

Abdul Ghani berkata Daftar Pemilih Pilihan Raya (DPPR) yang akan digunakan untuk PRU15 dan PRK DUN N66 Bugaya adalah daftar pemilih terkini sehingga Daftar Pemilih Tambahan Bulan Ogos 2022 yang dikemas kini sehingga 9 Okt 2022.

Daripada jumlah itu, 20,905,366 adalah pengundi biasa, 146,737 anggota tentera serta pasangan, 118,794 anggota polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara.

Para pengundi boleh membuat semakan maklumat pengundian untuk mengetahui maklumat pusat mengundi, saluran mengundi dan nombor bilangan mereka melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 / 03-88880040 atau melalui aplikasi MySPR Semak. Semakan boleh dibuat mulai 31 Okt.

Urusan permohonan semua kategori undi pos luar negara dan dalam negara telah dibuka bermula 10 Okt untuk PRU15 dan daripada 13 Okt 2022 bagi PRK DUN Bugaya.

Permohonan undi pos untuk kategori 1B (warganegara Malaysia yang berada di luar negara) dan Kategori 1C (Agensi/Organisasi) dilaksanakan secara dalam talian (online).

Tarikh tutup permohonan adalah pada 2 Nov bagi kategori A1 (petugas pilihan raya, ahli/pegawai SPR, polis, tentera, dan petugas media); 23 Okt bagi kategori 1B (warganegara Malaysia yang berada di luar negara); dan 26 Okt bagi kategori 1C (agensi/organisasi).

Untuk memudahkan proses penamaan calon, Abdul Ghani menasihatkan bakal calon yang ingin bertanding dalam PRU15 dan PRK DUN Bugaya agar mengisi dan membuat semakan awal pengisian borang dengan Pejabat Pegawai Pengurus atau Pejabat Pilihan Raya Negeri seluruh negara sebelum hari penamaan calon.

Bakal calon juga digalakkan untuk membuat pembayaran deposit lebih awal bagi memastikan semua proses penamaan calon dapat diselesaikan lebih awal dan berjalan lancar, katanya.

Perdana Menteri Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Okt bagi memberi laluan kepada PRU15 selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Hanya Pahang, Perak dan Perlis akan mengadakan pilihan raya peringkat DUN bersekali dengan Parlimen berikutan langkah ketiga-tiga negeri berkenaan membubarkan DUN masing-masing.

Negeri diterajui Pakatan Harapan (PH) iaitu Pulau Pinang, Negeri Sembilan dan Selangor serta negeri yang diterajui PAS iaitu Terengganu, Kelantan dan Kedah memutuskan tidak membubarkan DUN.

Negeri-negeri lain sudah mengadakan pilihan raya iaitu Sabah pada September 2020, Melaka (November 2021), Sarawak (Disember 2021) dan Johor (Mac 2022).

PRK DUN Bugaya pula diadakan berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah pandemik COVID-19.

Pada 7 Okt lepas, Al-Sultan Abdullah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Okt lepas.


75 murid, pelajar tak dapat ke sekolah kerana banjir

PAYA RUMPUT 10 Jan – Seramai 75 murid dan pelajar sekolah di negeri ini tidak dapat menjalani sesi persekolahan hari ini kerana masih terjejas dengan banjir di kawasan masing-masing.

Exco Pendidikan Negeri Datuk Rais Yasin berkata, jumlah itu merangkumi seramai 44 murid sekolah rendah dan 31 pelajar sekolah menengah di daerah Jasin.

Menurutnya, kesemua mereka masih ditempatkan di tiga buah pusat pemindahan sementara (PPS) iaitu di Sekolah Kebangsaan (SK) Seri Mendapat, SK Parit Penghulu dan Sekolah Menengah Kebangsaan (SMK) Sungai Rambai.

“Jika ada di antara mereka berdepan kesukaran PdPR, kita akan terus membantu dan saya akan mengadakan lawatan dan pematauan di PPS bagi melihat keperluan anak-anak ini,” katanya.

Rais berkata, buat masa ini mangsa banjir di negeri ini hanya melibatkan murid dan pelajar sekolah sahaja dan tidak melibatkan guru.

“Sebelum ini ada 10 guru yang terjejas dengan banjir, tetapi kesemua mereka telah dibenarkan pulang ke rumah masing-masing selepas banjir pulih,” ujarnya.


Abang Jo, barisan Kabinet baharu mampu buat Sarawak terus cemerlang – PM

KUALA LUMPUR, 6 Jan – Perdana Menteri Datuk Seri Ismail Sabri Yaakob melahirkan keyakinan bahawa kepimpinan Ketua Menteri Sarawak Tan Sri Abang Johari Tun Openg yang dibantu barisan Kabinet baharu akan membuat Sarawak terus cemerlang.

Beliau turut berharap barisan Kabinet baharu terdiri daripada 10 menteri dan 26 menteri muda yang telah mengangkat sumpah secara maya Selasa lepas, dapat menabur lebih banyak jasa dan bakti kepada rakyat Sarawak.

“Saya ucapkan tahniah kepada barisan Kabinet yang baharu. Semoga dengan pemilihan baharu ini, barisan Kabinet yang diketuai oleh Ketua Menteri Tan Sri Abang Johari Tun Openg dapat menabur lebih banyak jasa dan bakti kepada rakyat Sarawak,” katanya dalam kenyataan di laman Facebook.

Majlis angkat sumpah barisan Kabinet baharu Sarawak dan menteri-menteri muda pada 4 Jan itu melakar sejarah tersendiri apabila berlangsung secara maya menyaksikan Yang Dipertua Negeri Tun Abdul Taib Mahmud menerima pelantikan mereka di Astana Negeri dengan istiadat dijalankan secara fizikal di bangunan Dewan Undangan Negeri (DUN) di sini.

Abang Johari, yang juga Ahli Dewan Undangan Negeri Gedong dan Pengerusi Gabungan Parti Sarawak (GPS), telah mengangkat sumpah pada 18 Dis lepas setelah gabungan politik tempatan itu memenangi Pilihan Raya Negeri ke-12.

GPS, yang terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP), telah memenangi 76 daripada 82 kerusi DUN yang dipertanding dalam pilihan raya itu.- BERNAMA


Jumaat diumum sebagai Hari Jawi – Zulkifli

KUALA LUMPUR 10 Julai – Hari Jumaat diumumkan sebagai ‘Hari Jawi’ bermula hari ini dalam usaha mengekal dan memperkasa sebahagian tradisi dan kebudayaan yang membentuk Malaysia sehingga hari ini.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad al-Bakri dalam kenyataan hari ini berkata usul ini telah dibawa dalam Mesyuarat Jemaah Menteri pada Rabu lepas dan mendapat sokongan penuh daripada semua ahli jemaah menteri.

“Kerajaan serius memartabatkan tulisan Jawi. Saya menyeru seluruh kementerian, jabatan, agensi di peringkat Persekutuan dan negeri, badan bukan kerajaan (NGO) dan seluruh rakyat Malaysia untuk bersama-sama dalam usaha memelihara warisan negara ini,” katanya.

Beliau berkata bagi menzahirkan iltizam memartabatkan tulisan Jawi, kepala surat rasmi Menteri di Jabatan Perdana Menteri (Hal Ehwal Agama) akan menggunakan tulisan Jawi bagi urusan rasmi mulai hari ini.

Akta itu menyatakan tulisan bagi bahasa kebangsaan ialah tulisan Rumi, dengan syarat bahawa ini tidak melarang penggunaan tulisan Melayu yang lebih dikenali dengan nama tulisan Jawi, bagi bahasa kebangsaan.


KKM cadang wujud Pusat Kecemerlangan Kesihatan Mental

PUTRAJAYA 10 Okt. – Kementerian Kesihatan (KKM) bercadang mewujudkan Pusat Kecemerlangan Nasional Kesihatan Mental bagi mendidik dan membantu rakyat yang terkesan akibat kesihatan mental.

Menteri Kesihatan Khairy Jamaluddin berkata pusat berkenaan bukan hanya berfungsi sebagai pusat penyelidikan tetapi juga sebagai satu tempat kebolehcapaian yang mudah bagi perkara berkaitan kesihatan mental.

“Komitmen KKM turut tertumpu pada kesihatan mental rakyat dan bukan pada kesihatan fizikal semata-mata.
“Pandemik COVID-19 mengakibatkan pelbagai kesan seperti kehilangan orang tersayang dan juga dari segi masalah ekonomi,” katanya.

Khairy berkata demikian pada majlis pelancaran Pelan Strategik Kesihatan Mental 2020–2025 dan Kempen Media ‘Let’s TALK Minda Sihat’ secara maya sempena Hari Kesihatan Mental Sedunia hari ini.

Menurut Khairy, aplikasi MySejahtera akan ditambah baik bagi membolehkan mereka menghadapi masalah kesihatan mental mendapatkan bantuan melalui aplikasi tersebut, selain Agenda Nasional Malaysia Sihat akan dilancarkan dalam masa terdekat bagi membantu rakyat sihat dari segi fizikal dan mental.

Mengenai Pelan Strategik Kesihatan Mental 2020–2025, Khairy berkata, ia adalah polisi jangka panjang KKM bagi meningkatkan perkhidmatan kesihatan mental negara dan polisi berkenaan disediakan pakar bidang kesihatan mental dengan mengambil kira input daripada pelbagai pihak berkepentingan.

Lapan skop utama digariskan dalam pelan itu antaranya meningkatkan tadbir urus dan kerangka peraturan, mengukuhkan sistem kawalan kesihatan mental, memastikan ketersediaan dan kebolehcapaian perkhidmatan kesihatan mental komprehensif, dan memperkukuhkan sumber kesihatan mental.

Ia turut meliputi skop meningkatkan kerjasama rentas sektor, mempromosikan kesejahteraan dan kesihatan mental, memperkukuhkan kesiapsiagaan semasa kecemasan, krisis dan bencana serta menangani isu bunuh diri.

Mengenai kempen media ‘Let’s TALK Minda Sihat’, Khairy berkata KKM menganggarkan kempen bagi meningkatkan kesedaran kesihatan mental itu menarik 22 juta capaian oleh rakyat Malaysia melalui pelbagai platform media termasuk media elektronik dan digital.

Tema tahun ini “Menuju Kesaksamaan Kesihatan Mental” sempena Hari Kesihatan Mental Sedunia yang disambut setiap 10 Oktober selari dengan tema sambutan di peringkat global ‘Mental Health Care for All: Let’s Make It a Reality’ yang ditetapkan Pertubuhan Kesihatan Sedunia (WHO).


JKR aktifkan pusat kawalan operasi bencana negeri Johor hari ini

KUALA LUMPUR, 2 Mac – Tindakan segera telah dan sedang diambil oleh Jabatan Kerja Raya (JKR) berikutan banjir di Johor antaranya mengakifkan Pusat Kawalan Operasi Bencana Negeri Johor serta-merta pada 8 pagi hari ini.

Kementerian Kerja Raya (KKR) dalam kenyataan memaklumkan tujuh daerah di Johor yang terjejas dengan bencana itu setakat semalam adalah Segamat, Kluang, Mersing, Kota Tinggi, Kulai, Johor Bahru dan Pontian.

“Pelaporan terkini kejadian bencana di setiap daerah yang terjejas akan dikemas kini setiap empat jam. Pelaporan akan dikemas kini menerusi laman rasmi Pengurusan Bencana JKR Malaysia (e-Bencana). JKR Negeri dan Daerah juga sentiasa bersiap sedia membantu orang awam dalam penyaluran maklumat terkini dan pertanyaan berkaitan dengan penutupan jalan,” menurut kenyataan itu.

Selain itu, pihak konsesi bersama JKR Daerah turut bersiap siaga di laluan yang dinaiki air sebagai persediaan jika berlaku kecemasan yang tidak diingini manakala, Pelan Pengurusan Trafik telah disediakan oleh pihak konsesi Persekutuan dan negeri untuk membantu kawalan trafik di lokasi yang terjejas.

Menurut KKR, pada masa yang sama, pemantauan paras air naik dan turun turut dilaksana bagi memastikan jalan atau laluan tersebut boleh dibuka kepada orang awam atau sebaliknya.

Bagi daerah yang masih dalam proses pelantikan konsesi negeri iaitu Kluang, Batu Pahat, Segamat, Muar dan Tangkak, peruntukan sebanyak RM250,000 telah disalurkan serta-merta bagi kegunaan Jurutera Daerah mengikut keperluan mendesak berikutan keadaan banjir yang berlaku pada masa kini di Johor.

“JKR Malaysia sentiasa bersiap siaga mengaktifkan aset-aset jabatan untuk menghadapi sebarang kemungkinan antaranya kesiapsiagaan pasukan jambatan bailey serta aset-aset jabatan. Selain itu, pihak JKR Kota Tinggi turut bersama-sama membantu membawa pelajar yang sedang menduduki peperiksaan SPM dan membawa pesakit ke hospital,” katanya.

Pada masa yang sama, JKR turut menekankan pentingnya penyaluran maklumat terkini berkaitan banjir dan orang awam boleh mendapatkan maklumat mengenai status jalan yang terlibat serta jalan alternatif bagi jalan yang ditutup akibat banjir dengan menghubungi Bilik Gerakan Bencana JKR Malaysia di talian 03-2610 7727 atau melayari laman web http://bencanaalam.jkr.gov.my.

Orang awam juga boleh memperoleh maklumat jalan alternatif melalui laman sosial rasmi JKR Malaysia iaitu Facebook jkr.malaysia, Twitter @jkrMalaysia dan Instagram @jkrmalaysia.


SOP baharu wajib dos penggalak bagi jemaah umrah – Hishammuddin

KUALA LUMPUR, 8 Feb – Jemaah umrah kini diwajibkan menerima dos penggalak yang merupakan antara prosedur operasi standard (SOP) baharu, berkuat kuasa 14 Feb ini, menurut Menteri Kanan Pertahanan Datuk Seri Hishammuddin Tun Hussein.

Beliau berkata selain itu, jemaah umrah dibenar menjalani kuarantin wajib di tempat kediaman tanpa memohon kelulusan portal Permohonan Kuarantin Di Rumah (HQA).

Selain itu, mereka yang dipertanggungjawabkan dari ejen pelancongan perlu memantau kepatuhan jemaah umrah semasa di Tanah Suci, perjalanan balik ke Malaysia dan semasa di PMA (pintu masuk antarabangsa) Malaysia,” katanya dalam sidang media mengenai hasil Mesyuarat Kuartet Menteri COVID-19 di sini hari ini.

Beliau berkata jemaah umrah yang akan berangkat ke Tanah Suci hari ini sehingga 13 Feb terikat dengan SOP sedia ada namun apabila pulang semula ke tanah air, mereka diwajibkan mematuhi SOP baharu yang dikuatkuasakan.

Pada 26 Jan, Menteri Pelancongan, Seni dan Budaya Datuk Seri Nancy Shukri memaklumkan kabinet membuat keputusan membenarkan umat Islam kembali mengerjakan ibadah umrah mulai 8 Feb (hari ini).

Keputusan itu dibuat berikutan kerajaan tidak berhasrat melanjutkan penangguhan sementara ibadah umrah yang berkuat kuasa 8 Jan lepas berikutan penularan jangkitan varian Omicron.- BERNAMA


Gunakan puisi nasihat golongan muda jauhi rasuah – Ras Adiba

SHAH ALAM, 30 Jan – Mesej atau nasihat khususnya dalam mendidik golongan muda menjauhi amalan rasuah boleh dilakukan menerusi puisi yang dilihat lembut namun menepati dengan apa yang ingin disampaikan.

Pengerusi Pertubuhan Berita Nasional Malaysia (Bernama) Senator Datuk Ras Adiba Radzi berkata selain penyampaian puisi dalam pelbagai gaya dan bentuk, ia juga dapat menarik perhatian khususnya anak muda dalam memahami sesuatu isu yang berlaku.

“Kita kadang lupa, mesej penyampaian antirasuah ini boleh disampaikan melalui sastera. Ia boleh disampaikan melalui lagu, gurindam dan seloka yang mampu menarik perhatian anak muda kita,” katanya kepada pemberita selepas program Baca Puisi Anti Rasuah Persatuan Pemuisi Nasional Malaysia (Pemuisi)@Karangkraf di sini hari ini.

“Program hari ini (platform) untuk memberi nasihat. (Cara nasihat menggunakan puisi) sangat lembut dan halus namun terus kepada perkara yang hendak disampaikan. Mungkin kalau kita terus (menegur), orang tidak mahu dengar,” katanya yang mendeklamasikan puisi lagu bertajuk ‘Fatwa Pujangga’ pada program tersebut.

Beliau berkata program anjuran Pemuisi dengan kerjasama Karangkraf itu akan turut dilaksanakan oleh Bernama khusus bagi menarik minat kepada puisi syair di samping dapat memberikan unsur-unsur nasihat.

Terdahulu, Presiden Pemuisi Datuk Dr Radzuan Ibrahim dalam ucapannya berkata program hari ini merupakan satu daripada usaha persatuan itu menolak amalan rasuah.

“Pemuisi akan menyokong segala kempen memerangi rasuah dengan cara pemuisi. Sesuai dengan visi pemuisi ‘Suara Kemanusiaan Sejagat’. Pemuisi akan memerangi rasuah dengan bait-bait puisi menyedarkan masyarakat bahawa rasuah itu adalah perosak negara, hina dan harus dibasmikan.

“Pada hari ini beberapa orang pemuisi mempersembahkan bacaan puisi, syair, lagu puisi yang bertemakan rasuah. Semoga penonton di sini dan pelayar media sosial dapat menghayati bait-bait indah puisi yang sangat bermakna dan memikirkan tafsiran sebenar di sebaliknya,” katanya.

Beliau turut berharap program berkenaan sedikit sebanyak dapat memberi pendedahan mengenai kepelbagaian puisi, sesuai dengan hasrat persatuan itu untuk memasyarakatkan karya sastera tersebut.- BERNAMA


ANIH Berhad jangka peningkatan kenderaan di Lebuh Raya Karak, LPT1 mulai esok

KUANTAN, 28 April – Pengendali Lebuhraya Kuala Lumpur-Karak (KLK) dan Lebuhraya Pantai Timur Fasa Satu (LPT1) ANIH Berhad menjangkakan peningkatan kenderaan di kedua-dua lebuh raya tersebut mulai esok hingga 8 Mei ini sempena Aidilfitri.

Pengurus Besar, Kanan Ketua ANIH Berhad Radzimah Mohd Radzi berkata bagi tempoh itu, peningkatan kepada 207,500 kenderaan harian dijangka di Lebuhraya KLK manakala LPT1 akan mencatatkan sebanyak 100,000 kenderaan sehari.

Sejak awal Ramadan, Radzimah berkata Lebuhraya KLK mencatatkan jumlah kenderaan sebanyak 145,231 pada setiap hujung minggu manakala 45,600 kenderaan direkodkan menggunakan LPT1.

“ANIH Berhad telah meningkatkan usaha untuk memastikan lebuh raya tersebut berada dalam keadaan baik dengan melakukan kerja pembaikan jalan raya dan penambahbaikan kemudahan awam di kawasan Rehat dan Rawat (R&R) serta hentian sebelah memandangkan aliran trafik ke Pantai Timur menunjukkan peningkatan ketara.

“ANIH Berhad juga sedang giat meningkatkan kemampuan tenaga kerja bagi menyediakan perkhidmatan terbaik demi memastikan kesesakan musim perayaan dapat dikurangkan,” katanya menerusi kenyataan di sini hari ini.

Antara langkah yang dilakukan ialah menambah bilangan jurutol seiring dengan penambahan lorong di plaza tol daripada 100 kepada 151 lorong, mengedarkan cadangan waktu perjalanan, meningkatkan kekerapan rondaan pasukan LPT Ronda dan mempercepatkan tempoh masa tindak balas di lebuh raya selain sedia mengaktifkan laluan kontra jika berlaku kemalangan.

Walaupun pengecualian bayaran tol diberikan pada waktu tertentu seperti diumumkan Perdana Menteri Datuk Seri Ismail Sabri Yaakob sebelum ini, ANIH Berhad mengingatkan pengguna agar menyentuh kad Touch n’Go pada alat pengesan di lorong tol bagi tujuan pengesahan keluar masuk lebuh raya dalam tempoh ditetapkan bagi menikmati pengecualian itu.

Bagi cadangan waktu perjalanan, Radzimah berkata untuk tempoh tiga hari bermula 30 April, pemandu yang hendak ke Pahang dicadangkan masuk ke lebuh raya antara 10 pagi dan 2 petang atau 8 malam hingga 11 malam, manakala cadangan bagi pengguna untuk ke Terengganu dan Kelantan adalah pada 6 hingga 10 pagi atau 5 petang hingga 8 malam.

Sementara untuk perjalanan pada 7 dan 8 Mei, mereka dari Pahang dicadang masuk ke lebuh raya pada 6 pagi hingga 10 pagi dan 7 malam hingga 10 malam, Terengganu (8 pagi hingga 11 pagi atau 8 malam hingga 10 malam) dan Kelantan (6 petang hingga 8 malam atau 10 malam hingga 12 tengah malam).

Pengguna lebuh raya juga boleh merujuk laman sosial rasmi Lembaga Lebuhraya Malaysia atau ANIH Berhad di Twitter @LLMTrafik @LPTTrafik atau [email protected] Lebuhraya Malaysia serta @Lebuhraya Pantai Timur atau menghubungi hotline LLM di 1800-88-7752 dan LPT-Line di 1-700-818-700 untuk maklumat lanjut.


Lebih 22 juta populasi dewasa di Malaysia telah divaksin

KUALA LUMPUR, 26 Okt – Populasi dewasa di negara ini yang sudah lengkap menerima vaksinasi COVID-19 setakat 11.59 malam tadi (25 Okt) adalah sebanyak 94.7 peratus atau seramai 22,166,633 orang.

Menurut data Kementerian Kesihatan (KKM) menerusi portal COVIDNOW, sebanyak 97.5 peratus atau 22,822,013 individu populasi dewasa telah menerima sekurang-kurangnya satu dos vaksin.

Semalam sahaja, sejumlah 184,162 dos suntikan diberikan melibatkan 140,054 suntikan dos lengkap, 21,927 suntikan dos pertama dan 22,181 dos penggalak menjadikan kumulatif pemberian vaksin bagi Program Imunisasi COVID-19 Kebangsaan (PICK) kini bertambah kepada 49,253,453 dos.

Setakat semalam juga, sebanyak 1,739,835 atau 55.3 peratus individu dalam kalangan remaja berusia 12 hingga 17 tahun telah lengkap divaksin manakala 81.6 peratus atau 2,566,922 individu remaja telah menerima sekurang-kurangnya satu dos vaksin. – BERNAMA


Lelaki ditemukan mati dengan kesan kelar di leher

Ketua Polis Daerah Dungun Supt. Baharudin Abdullah berkata mayat yang berlumuran darah itu ditemukan dalam keadaan terbaring di ladang oleh saksi yang melalui kawasan berkenaan.

“Saksi iaitu pengurus ladang yang terkejut dan cemas melihat keadaan mangsa yang tidak bergerak terus menghubungi Balai Polis Ketengah Jaya untuk membuat laporan.

“Siasatan awal mendapati terdapat kesan kelar pada leher mangsa, namun tiada sebarang kecederaan ditemukan pada bahagian lain,” katanya ketika dihubungi hari ini.

Baharudin berkata tiada sebarang dokumen pengenalan diri ditemukan pada mangsa, namun selepas siasatan lanjut mangsa dipercayai warga tempatan berusia 42 tahun.

Katanya polis sedang  menjalankan siasatan terperinci daripada semua aspek termasuk motif kejadian dan kes itu disiasat mengikut Seksyen 302 Kanun Keseksaan kerana membunuh.


TYT hadir ke Rumah Terbuka Dr Azizan Osman

TENGKERA 5 Mei – Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman hadir memeriahkan Majlis Rumah Terbuka Aidilfitri Keluarga Pengasas RichWorks, Datuk Wira Dr Azizan Osman.

Majlis tersebut diadakan di kediaman ibu pakar motivasi itu di Villa Mak Ayah di Taman Kenanga, Tengkera di sini bermula jam 9.30 pagi hingga jam 3 petang.

Terdahulu, Tun Mohd Ali bersama isteri dan dua anak, Datuk Mohd Ridhwan serta Muhammad Hamka tiba di majlis tersebut kira-kira jam 12.15 tengah hari.


MUFC hapus badi seri

Kelab Bolasepak Melaka United (MUFC) akhirnya memperoleh kemenangan pertama Liga Super musim 2021 selepas menewaskan Kelab Bolasepak Kuala Lumpur City (KL City FC) 2-1 dalam aksi di Stadium Hang Jebat, malam tadi.

Sepanjang sepak mula separuh masa pertama, tidak banyak aksi menarik dipamerkan kedua-dua pasukan dengan bola lebih banyak berlegar di kawasan tengah.

KL City FC selaku pelawat bagaimanapun memperoleh peluang untuk membuka tirai jaringan pada minit ke-14 menerusi Muhammad Hadin Azman yang berjaya mengucar-kacirkan kubu pertahanan lawan dan melakukan rembatan tepat ke arah gol.

Pada minit ke-37, giliran tuan rumah pula memperoleh peluang menjaringkan gol apabila Sony Norde bijak mengumpan bola kepada Manuel Ott yang tidak dikawal di dalam kotak penalti.

Sayangnya, rembatan kencang pemain berdarah kacukan Jerman-Filipina itu liar melewati palang gol dan keputusan seri tanpa jaringan kekal sehingga tamat 45 minit pertama.

Bersambung di babak kedua, MUFC hanya memerlukan enam minit untuk membuka tirai jaringan selepas dihadiahkan sepakan penalti berpunca daripada kekasaran yang dilakukan pertahanan import KL City FC Giancarlo Gallifuoco ke atas Alex dos Santos Goncalves.

Berbaki sembilan minit perlawanan, MUFC terus mengukuhkan cengkaman menerusi Goncalvez yang sekali lagi menyempurnakan sepakan penalti kedua buat pasukan selepas bola terkena tangan pemain gantian KL City FC, Indra Putra Mahayuddin.

KL City FC yang tampak terdesak, cuba bangkit di minit-minit akhir permainan dan hasilnya mereka berjaya merapatkan jurang pada minit ke-89 menerusi Abdul Azim Rahim.

Bagaimanapun gol itu tidak mengubah apa-apa dan keputusan 2-1 memihak MUFC kekal sehingga pengadil, Mohd Shahrizan Mohamad Solihim meniupkan wisel penamat.

Kemenangan pertama itu nyata menyuntik moral anak buah Zainal Abidin Hassan yang sebelum ini mencatat keputusan seri empat kali berturut-turut selain turut dipotong tiga mata oleh badan bebas, First Instance Body (FIB) susulan kegagalan melunaskan baki tunggakan gaji pemain dan pegawai mengikut jadual yang ditetapkan.
Langgani saluran Telegram kami untuk dapatkan berita-berita yang terkini.


My Rakyat: FAMA sasar nilai jualan RM3.5 juta tahun ini

Timbalan Ketua Pengarah (Pembangunan) FAMA Datuk Mohamad Mustahapa Awang berkata tahun lepas RM3.39 juta nilai jualan direkodkan menerusi program itu dengan penyertaan 4,736 usahawan melibatkan 146 lokasi di seluruh negara.

Beliau berkata pelbagai program khidmat pemasaran FAMA yang memberi manfaat secara terus kepada pengguna turut ditawarkan dalam My Rakyat seperti Jualan Terus Dari Ladang, Jualan Terus Dari Kilang dan lain-lain.

“My Rakyat menyasarkan jualan barangan segar dan runcit yang berkualiti kepada penduduk bandar di samping mewujudkan ruang serta peluang perniagaan yang lebih kepada usahawan tani. Jualan produk makanan juga diadakan bagi mengetengahkan tema negeri untuk satu-satu penganjuran.

“Selain itu, ruang yang ada di premis-premis kerajaan dapat dioptimumkan dengan penganjuran program ini dan secara tidak langsung akan mengurangkan kos penganjurannya,” katanya dalam kenyataan, hari ini.

Sementara itu Mustahapa berkata produk pertanian dan makanan dari Kelantan dipilih bagi menarik kehadiran pengunjung pada edisi penganjuran Program Jualan My Rakyat Kelate Kito kali ini yang bermula semalam di ibu pejabat FAMA.

Beliau berkata seramai 24 usahawan menawarkan pelbagai jualan istimewa produk pertanian negeri itu seperti pelbagai jenis ubi serta makanan tradisi, selain produk hiliran.

Menurutnya antara pengisian dan aktiviti yang dijalankan sepanjang dua hari penganjuran program itu adalah persembahan dikir barat, jualan happy hour dan jualan yang bertema ubi-ubian “Menggamit Kenangan” seperti ubi kayu, ubi keledek, ubi kemili, ubi itik, ubi badok, keladi, kacang tanah serta kacang pul.

“Turut diadakan adalah promosi Pokok Orkid, Keladi Viral, anak pokok, sayur-sayuran dan pelbagai jenis makanan tradisi negeri Kelantan untuk pengunjung yang hadir,” katanya. – BERNAMA


Hari-hari boleh pergi kenduri kahwin

PAYA RUMPUT 17 Feb – “Alhamdulillah biarpun ada pelanggan yang pada awalnya terkejut dan bingung dengan kelainan konsep kami, kini ia semakin diterima ramai.

“Dalam sehari kira-kira 200 pelanggan singgah tapi pada hujung minggu boleh mencapai 500 orang,” kata Pengurus Kebuloq Corner, Huzaimi Husain yang menguruskan Warung Nasi Kenduri Kahwin Melaka berkonsepkan majlis perkahwinan.

Warung terletak di tepi jalan di Paya Rumput, di sini, menarik perhatian ramai apabila khemahnya dihias renda kain biru dan merah, bunga manggar dan langkah tetamu diiringi lagu sering dimainkan pada majlis perkahwinan masyarakat Melayu.

Lebih menarik, warung itu juga dilengkapi dengan hiasan pelamin diletakkan bersama bunga telur sekali gus menaikkan lagi suasana seperti berada di majlis perkahwinan.

Pelbagai lauk pauk seperti gulai kawah, kari kambing masala dan ayam masak merah disediakan manakala minuman diberikan secara percuma namun boleh ditambah beberapa kali dengan bayaran RM1.

Tinjauan Melaka Hari Ini mendapati, warung yang terletak di bahu jalan lebuh Alor Gajah-Melaka Tengah-Jasin (AMJ) semakin didatangi pelanggan apabila bermula waktu puncak.

Huzaimi berkata, idea itu diketengahkan bagi mencetus kelainan di negeri ini malah memberi peluang kepada pelanggan yang merindui suasana itu selepas dihimpit kekangan akibat penularan pandemik COVID-19.

“Selesai majlis akad nikah di masjid singgah ke warung saya untuk bersanding. Setakat ini kami ada menerima tempahan daripada beberapa bakal pengantin dan amat mengalu-alukan kedatangan mereka.

“Kerana tidak mahu membuang pekerja saya terpaksa mencari jalan lain termasuk kami bersama-sama membuka gerai menjual makanan di tepi jalan demi meneruskan kehidupan,” katanya.


Gelombang Omicron telah bermula di Malaysia – Khairy

“Sistem kesihatan sudah bersiap siaga. Kes serius semakin kurang. Sama-Sama kita mengatasi gelombang ini,” katanya menerusi ciapan di akaun Twitter hari ini.

Sementara itu, Ketua Pengarah Kesihatan Tan Sri Dr Noor Hisham Abdullah menerusi catatan di laman Facebook memaklumkan kesiapsiagaan Kementerian Kesihatan turut meliputi pelaksanaan langkah-langkah kesihatan awam dan liputan ujian kendiri berkala.

“… diharapkan (langkah ini) dapat mengurangkan keparahan kes dan kemasukan ke hospital. Kes akan meningkat dan kita bersama dapat mengurangkan kesan peningkatan serta keparahan jangkitan terutama kepada golongan rentan,” katanya. – BERNAMA


Jenazah wanita maut ditembak di Johor selamat dikebumikan

HULU TERENGGANU 10 Mac. – Jenazah wanita yang maut ditembak di Taman Saujana, Kota Tinggi, Johor 1 Mac lalu selamat dikebumikan di Tanah Perkuburan Kampung Telaga, di sini, kira-kira 5.30 pagi tadi.

Terdahulu, jenazah ibu kepada dua anak berusia 38 tahun itu dibawa pulang dari Hospital Sultanah Aminah (HSA) Johor Bahru malam tadi dan tiba di kampung halamannya itu kira-kira 4.15 pagi.

Jumaat lalu, media melaporkan misteri kehilangan seorang wanita akhirnya terjawab apabila mayatnya ditemukan dengan tragis di dalam sebuah tong air yang tertanam di sebuah ladang di Bandar Penawar, kira-kira 30 kilometer dari tempat kejadian, sekitar jam 4.30 pagi pada hari kejadian.

Ketua Polis Johor Datuk Ayob Khan Mydin Pitchay dilaporkan berkata suami mangsa berusia 43 tahun menjadi suspek utama dipercayai menembak isterinya secara dekat, menggunakan senapang angin ketika sedang tidur di rumahnya.


Orang ramai beri penghormatan terakhir kepada Allahyarhamah Tun Rahah

KUALA LUMPUR, 19 Dis – Orang ramai daripada pelbagai lapisan masyarakat terus hadir memberikan penghormatan terakhir kepada Allahyarhamah Tun Rahah Mohamed Noah di Masjid Ar-Rahah, Kampung Kerinchi di sini hari ini.

Mereka hadir sejak awal pagi sebelum dibenarkan masuk pada 9 pagi dengan pematuhan prosedur operasi standard (SOP) yang ketat termasuk perlu mengisi butiran lengkap dan semakan suhu badan.

Bagi Irma Awang, 40, menyifatkan Allahyarhamah yang merupakan nenek saudaranya, seorang yang lemah lembut dalam berbicara dan setiap kata-katanya penuh dengan nasihat.

“Sukar melihat arwah marah, sekalipun arwah marah, arwah akan titipkan nasihat di dalamnya.  Sesungguhnya, kami memang sangat terkesan dengan pemergiannya dan tidak mampu untuk berkata-kata,” katanya yang memanggil Allahyarhamah dengan panggilan nenda.

Datuk Kong Sooi Lin yang merupakan bekas pekerja kepada Datuk Seri Mohamed Nazir Tun Razak berkata Tun Rahah adalah seorang ibu yang baik terhadap anak-anaknya.

“Sepanjang saya mengenalinya, beliau adalah seorang yang sangat merendah diri dan baik dalam berkata-kata,” katanya yang merupakan pekerja Datuk Mohamed Nazim Tun Razak.

Menurutnya, jasa Allahyarhamah terlalu besar sementelah beliau adalah isteri kepada Perdana Menteri kedua, Tun Abdul Razak Hussein dan ibu kepada Perdana Menteri keenam Datuk Seri Najib Tun Razak.

Allahyarhamah berkahwin dengan Tun Abdul Razak pada 4 Sept 1952, dan dikurniakan lima anak lelaki iaitu Najib, Mohamed Nazir, Ahmad Johari, Datuk Mohamed Nizam dan Mohamed Nazim.- BERNAMA


Lelaki ditemukan maut di bilik hotel dengan kesan tembakan di dahi

KUALA LUMPUR, 4 Mei – Seorang lelaki tempatan ditemukan maut dengan kesan tembakan di dahi dalam kejadian di sebuah bilik hotel di Bukit Bintang petang semalam, sejam selepas beliau mendaftar masuk.

Ketua Jabatan Siasatan Jenayah Kuala Lumpur SAC Habibi Majinji berkata perkara itu disedari seorang pekerja hotel berkenaan yang memasuki bilik tersebut dan kemudian menghubungi polis pada kira-kira 7 malam.

“Mangsa seorang lelaki tempatan berusia 46 tahun berasal dari Johor mendaftar masuk ke hotel berkenaan pada 6 petang tadi. Polis telah menahan rakan sebilik mangsa bagi membantu siasatan,” katanya ketika dihubungi Bernama.


DUN Merlimau: Cakna keperluan semua kaum

MERLIMAU 10 Oktober – Sebuah tangki air bakal ditempatkan di Tanah perkuburan kaum India yang bersebelahan Lebuh Alor Gajah-Melaka-Jasin (AMJ) minggu ini.

Ahli Dewan Undangan Negeri (Adun) Merlimau Dr Muhamad Akmal Saleh berkata, ia bagi memudahkan urusan pembersihan tanah perkuburan kaum berkenaan yang akan menyambut Deepavali tidak lama lagi.

“Jadi saya singgah bertanya khabar apa boleh dibantu, antara keluhan mereka tanah perkuburan ini masih tidak mempunyai sumber air dan mereka terpaksa bawa air dari rumah jika mahu membersihkan kubur.

“Insya-Allah minggu depan (minggu ini) kita berikan tangki air untuk mereka guna memandangkan Deepavali tidak lama lagi, mereka akan gunakan air untuk bersihkan kubur saudara mereka,” katanya.


UNESCO iktiraf Bukit Bendera sebagai tapak rizab biosfera Malaysia

KUALA LUMPUR 15 Sept – Bukit Bendera, Pulau Pinang hari ini diiktiraf sebagai tapak rizab biosfera Malaysia oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).

Menteri Tenaga dan Sumber Asli (KeTSA) Datuk Seri Takiyuddin Hassan berkata, pengumuman itu dibuat hari ini dalam mesyuarat International Coordinating Council of the 33rd Session of the International Coordinating Council of the Man and the Biosphere Programme (ICC MAB).

Beliau berkata pengiktirafan itu merupakan kejayaan buat Malaysia amnya dan kerajaan negeri Pulau Pinang khususnya dalam pengurusan kawasan berkepentingan biodiversiti di samping komitmen dalam melaksanakan pembangunan mampan.

“Bukit Bendera merupakan tapak rizab biosfera negara ketiga selepas Tasik Chini, Pahang (2009) dan Banjaran Crocker, Sabah (2014) diiktiraf di bawah Program Man and the Biosphere (MAB) oleh UNESCO.

“Kementerian ini yakin bahawa kerajaan negeri Pulau Pinang akan terus komited dalam menguruskan tapak rizab biosfera ini dengan baik dan berusaha mengekalkan status pengiktirafan ini pada masa akan datang demi melaksanakan fungsi-fungsi yang telah ditetapkan di bawah program MAB ini,” katanya dalam kenyataan hari ini.

Takiyuddin berkata, rizab biosfera Bukit Bendera berkeluasan 12,481 hektar merupakan ‘green lung’ atau ‘paru-paru hijau’ kepada Pulau Pinang dan ia melibatkan kawasan sekitar Bukit Bendera termasuk Taman Botani Pulau Pinang, Taman Negara Pulau Pinang, enam hutan simpanan kekal serta dua empangan.

Rizab biosfera Bukit Bendera juga merangkumi tiga ekosistem utama iaitu kawasan berhutan, pantai dan marin dengan setiap ekosistem menyokong pelbagai rangkaian flora dan fauna, termasuk mamalia dan burung hijrah migrasi terancam.

“Hingga kini, terdapat 2,456 spesies tumbuhan, fungi (131), artropod (300), vertebrata (157), amfibia (26), reptilia (87), burung (150), mamalia (30) dan marin (lima) di kawasan tersebut.

“20 spesies flora dan 550 spesies fauna di kawasan ini telah disenaraikan sebagai terancam dalam International Union for Conservation of Nature’s Red List (IUCN Red List) seperti penyu, ikan lumba-lumba, tenggiling, kongkang dan Penang Island Rock gecko,” katanya.


Piala Datin Seri Utama Munira beri ‘nyawa’ kepada Liga bola sepak wanita

SERI BENDAHARA 2 Mac – Kejohanan Piala Datin Seri Utama Munira menambah satu lagi trofi berprestij bagi penganjuran pertandingan bola sepak wanita tempatan.

Pengerusi Pertandingan merangkap EXCO Wanita Persatuan Bolasepak Malaysia (FAM) Dr Siti Faidul Maisarah Abdullah berkata, sebelum ini antara trofi berprestij menjadi idaman pasukan bolasepak wanita adalah Piala Tun Sharifah Rodziah.

Beliau menyifatkan penganjuran kejohanan itu bukan setakat memeriahkan sebaliknya memberi makna lebih besar kerana dianggap sebagai memberi ‘nyawa’ kepada arena bola sepak wanita tempatan.

Menurutnya, sebagai permulaan, liga berkenaan akan menampilkan lapan pasukan dari Melaka, Kuala Lumpur dan Pulau Pinang dan akan berlangsung di Padang 10, Kompleks Sukan Hang Jebat, Paya Rumput bermula 5 Mac ini.

Katanya, penganjuran liga bola sepak wanita negeri Melaka antara usaha mengangkat sukan terbabit dalam kalangan kaum hawa yang agak ketinggalan jika dibandingkan dengan negara Asia lain.

“Pada awalnya kita hanya buka penyertaan kepada pasukan dalam negeri sahaja, namun atas permintaan dan sambutan memberangsangkan akhirnya kita terima juga penyertaan luar seperti Kuala Lumpur serta Pulau Pinang.

“Formatnya sama seperti liga bola sepak lelaki, kerana kita mahu tingkatkan mutu dan kualiti permainan wanita dalam sukan ini,” katanya dalam sidang media selepas Majlis Pelancaran Liga Bola Sepak Wanita Melaka 2022, Piala Datin Seri Utama Munira di Seri Bendahari, petang tadi.

Hadir sama, Isteri Ketua Menteri, Datin Seri Utama Munira M Yusop, EXCO Belia dan Sukan negeri, V Shanmugam dan EXCO Wanita negeri, Datuk Kalsom Noordin.

Mengulas lanjut, Siti Faidul Maisarah berkata hadiah yang ditawarkan berupa wang tunai RM3,000 beserta piala pusingan dan medal buat juara, RM2,000 beserta medal buat naib juara dan RM1,500 serta medal buat tempat ketiga.

“Kita jangkakan kejohanan liga wanita ini akan berakhir selepas sambutan Aidilfitri depan. SOP ditetapkan Majlis Keselamatan Negara (MKN) akan dipatuhi,” katanya


Pakej bantuan baharu bakal diumumkan

PUTRAJAYA 7 Mac – Pakej bantuan baharu bakal diumukan oleh kerajaan dalam masa terdekat, bagi membantu individu dan syarikat yang masih terkesan dengan pandemik COVID-19, memetik laporan portal Berita Harian sebentar tadi.

Menteri Kewangan Tengku Datuk Seri Zafrul Tengku Abdul Aziz berkata, bantuan baharu itu akan memberikan tumpuan lebih kepada kumpulan paling terjejas seperti sektor pelancongan.

“Kita juga sedang membuat perbincangan di peringkat Kementerian Kewangan dengan kementerian-kementerian lain mengenai bagaimana kita boleh menolong terutama sektor yang masih terkesan akibat pandemik COVID-19.

“Pengumuman mengenainya (pakej bantuan) dijangka akan dibuat dalam masa terdekat,” katanya pada sidang media khas Setahun Malaysia Prihatin di Kementerian Kewangan di sini, baru-baru ini.

Ini termasuk Pakej Rangsangan Ekonomi Prihatin Rakyat (Prihatin) dan Prihatin PKS bernilai RM260 bilion yang dilancarkan pada Mac dan April tahun lalu yang memanfaatkan lebih 20 juta individu dan 2.4 juta perniagaan.

Selain itu, Pelan Jana Semula Ekonomi Negara (Penjana) pada Jun tahun lalu memanfaatkan lebih 12.5 juta individu dan 350,000 perniagaan, manakala pakej Kerangka Inisiatif Tambahan Khas: Kita Prihatin berjumlah RM10 bilion memanfaatkan lebih 10.1 juta individu dan 705,000 perniagaan.

Mengulas lanjut mengenai pakej bantuan baharu itu Tengku Zafrul berkata, kerajaan mahu memastikan pihak yang terjejas ini berupaya untuk memulakan perniagaan mereka semula.

Katanya, biarpun ekonomi dibenarkan beroperasi, tetapi terdapat sebahagian industri masih tidak boleh memulakan kembali operasi mereka seperti sektor peruncitan dan pelancongan.

“Kebanyakan penggiat dalam sektor pelancongan masih tidak beroperasi disebabkan ketidaktentuan membabitkan larangan perjalanan antara negeri dan penutupan pintu sempadan, yang juga adalah sebahagian daripada langkah kerajaan untuk membendung pandemik COVID-19.

“Jadi, kerajaan sedang meneliti apakah bantuan yang sesuai untuk diberikan sektor ini. Kita juga menyedari bahawa sektor pelancongan memerlukan bantuan yang berbeza daripada sektor lain.

Menurutnya, pakej bantuan disalurkan tahun lalu adalah sebahagian daripada tanggungjawab kerajaan membantu individu dan perusahaan kecil dan sederhana (PKS) serta PKS Mikro yang terjejas.

“Sudah tentu defisit negara telah meningkat memandangkan kerajaan terpaksa meminjam. Ini kerana kita memerlukan lebih banyak sumber untuk menyokong perbelanjaan kerajaan,” katanya

Ia katanya, bergantung kepada sepantas mana ekonomi negara kembali pulih dan fokus kerajaan dalam menyokong sektor tertentu untuk mengembangkan ekonomi dalam negara.


Tanam terung, babi hutan tak ‘kacau’

AYER LIMAU 11 Feb – Pekebun memilih mengusahakan tanaman terung berbanding sayur lain kerana harganya lebih stabil dan tidak diganggu haiwan perosak.

Khairun Nizan Azizan, 44, berkata dia memilih menanam 3,200 pokok terung berbanding sayur lain di kebunnya seluas 0.8 hektar sejak tiga tahun lalu kerana tidak mengalami kejatuhan harga lebih ketara berbanding sayur lain.

“Sebelum ini saya pernah mengusahakan tanaman cili merah, cili padi, jagung, sawi dan bayam tetapi harganya sering turun dan naik dengan amat ketara.

“Harga bergantung kepada penawaran terung oleh pekebun dan jika ia melebihi permintaan, harga akan turun dan begitu juga sebaliknya,” katanya ketika ditemui di kebun sayurnya di Kampung Paya Lebar, Lubok Cina dekat sini hari ini.

Dakwanya, jika babi hutan menceroboh masuk ke dalam kebun yang dipenuhi dengan terung, haiwan liar itu tidak merosakkan tanaman kerana dipercayai tidak gemar sayur berkenaan.

Menurutnya, sebelum ini, kebunnya sering diceroboh babi dari hutan berhampiran untuk mencari makanan dan yang paling digemarinya ialah ubi kayu dan jagung.

Dia berkata, sejak tiga musim penanaman terung yang lalu dia memilih menggunakan benih terung yang sederhana panjang kerana ia lebih digemari pengguna.


MATTA promosi Bukit Batu Lebah di Hat Yai

HAT YAI 17 Februari – Tiga produk eko pelancongan popular di Negeri Melaka antara yang giat dipromosikan dalam kalangan pemain industri pelancongan di Selatan Thailand.

Pengerusi Persatuan Ejen Pelancongan dan Pengembaraan Malaysia (MATTA) Melaka, Goh Hock Sin berkata tiga produk eko pelancongan negeri itu mampu menarik pelancong yang gemarkan aktiviti mencabar.

Katanya menerusi Program MATTA Travel Business Exchange (MTEX) di Hotel Buri Sriphu, Hat Yai – Songkhla, tiga produk eko pelancongan dipromosikan adalah Bukit Batu Lebah, Jasin; Menyusuri Sungai Paya Lebar, Masjid Tanah dan Kawasan Memerhati Burung (Bird Watching) di Taman Mutiara, Batu Berendam.

“Pelancongan ini mempunyai peminat tersendiri dan hari ini (semalam) menerusi Program MTEX, kami perkenalkan produk-produk baharu buat pengunjung yang gemarkan aktiviti lasak seperti di Bukit Batu Lebah dan Sungai Paya Lebar.


Malaysia terima 600,000 dos pertama vaksin AstraZeneca pada Jun

PUTRAJAYA 31 Mac – Malaysia akan menerima 600,000 dos pertama vaksin AstraZeneca pada Jun, kata Menteri Penyelaras Program Imunisasi COVID-19 Kebangsaan Khairy Jamaluddin.

Khairy berkata beliau menerima jadual penghantaran itu daripada AstraZeneca Malaysia hari ini dan vaksin terbabit adalah dari kilang pembuatan kontrak AstraZeneca di Thailand.

“Saya mempunyai pengesahan bahawa penghantaran vaksin AstraZeneca itu adalah daripada AstraZeneca berbanding menerusi COVAX, ini adalah pemerolehan langsung,” katanya kepada media selepas melancarkan kerjasama korporat bagi Program Imunisasi COVID-19 Kebangsaan di sini hari ini.

Ditanya jika larangan eksport vaksin India akan menjejaskan penghantaran AstraZeneca melalui COVAX ke Malaysia, Khairy berkata perkara itu tidak seharusnya berlaku kerana bekalan AstraZeneca kepada Malaysia adalah dari kemudahan COVAX yang datangnya dari pengeluar SK Bioscience di Korea Selatan dan bukan dari Institut Serum India (SII).

Dilaporkan bahawa India telah menghentikan buat sementara semua eksport utama bagi suntikan koronavirus AstraZeneca yang dihasilkan SII untuk memenuhi permintaan domestik susulan peningkatan dalam jangkitan virus itu.

Langkah itu seperti yang dilaporkan akan turut menjejaskan bekalan kepada kemudahan perkongsian vaskin COVAX yang disokong Pertubuhan Kesihatan Sedunia (WHO) di mana banyak negara dijangka mendapatkan dos masing-masing.

Mengenai laporan bahawa beberapa penduduk di Bangi agak keberatan mendaftar untuk vaksinasi COVID-19 kerana mereka tidak dapat memilih jenis vaksin dan bimbang dengan kesan adversnya, Khairy berkata pendekatan tunggu dan lihat akan dapat diatasi selepas lebih ramai orang diberikan vaksin bagi menunjukkan bahawa vaksin adalah selamat serta berkesan.

Beliau berkata lebih ramai sukarelawan akan dilatih di bawah Pasukan Petugas Imunisasi COVID-19 (CITF) jadi mereka memiliki data dan maklumat bagi menjelaskan kepada umum mengenai keselamatan vaksin itu.

“Jadi buat masa ini, saya tidak fikir kita harus memaksa atau mempunyai tarikh akhir, kita hendaklah meneruskan libat urus dan komunikasi dengan orang ramai,” katanya.


Op Gegar: 35 individu ditahan di pusat hiburan

IPOH, 31 Dis – Jabatan Imigresen Negeri Perak menahan 35 individu termasuk 28 wanita warga asing dalam Op Gegar yang dijalankan di sebuah pusat hiburan di Jalan Canning Estate di sini pada 13 Dis lepas.

Pengarah Imigresen Negeri Perak Hapdzan Husaini berkata operasi yang dijalankan kira-kira dua jam bermula pukul 9.30 malam itu membawa kepada penahanan 15 wanita China, 10 wanita Vietnam dan tiga wanita Thailand yang berumur antara 26 hingga 36 tahun.

Beliau berkata pihaknya turut menahan tujuh lelaki warganegara tempatan berumur 32 hingga 45 tahun dipercayai penjaga dan pekerja premis terbabit yang disyaki menggaji warga asing tanpa pas yang sah dan bekerja sebagai pelayan pelanggan (GRO).

“Menyedari kehadiran pegawai operasi, wanita-wanita ini melarikan diri dengan bersembunyi di sebalik ruang rahsia yang sempit di tingkat tiga pusat hiburan yang beroperasi pada pukul 5 petang hingga 5 pagi itu.

“Namun, taktik ini berjaya dikesan oleh pegawai operasi yang berjaya menjumpai tempat persembunyian wanita berkenaan,” katanya dalam kenyataan di sini hari ini.

Menurut Hapdzan, mereka ditahan dan disiasat mengikut Seksyen 15(1)(c), Seksyen 6(1)(c) dan Seksyen 56(1)(d) Akta Imigresen 1959/63 serta Peraturan 39(b) Peraturan-Peraturan Imigresen 1963.

Katanya, orang ramai diseru untuk menyalurkan maklumat dan melaporkan aduan agar tindakan sewajarnya dapat diambil mengikut saluran yang betul. – BERNAMA


Polis tahan guru tadika disyaki dera murid

JOHOR BAHRU, 2 April – Polis menahan seorang guru wanita di Muar, kira-kira 130km dari sini awal pagi ini, yang disyaki mendera empat muridnya di sebuah tadika swasta baru-baru ini.

Ketua Jabatan Siasatan Jenayah Johor SAC Shahurinain Jais berkata wanita berusia lewat 50-an itu ditahan selepas menyerah diri di Balai Polis Muar kira-kira pukul 2 pagi tadi.

Beliau berkata dua hari lepas salah seorang ibu kanak-kanak itu telah menerima rakaman video yang memaparkan kejadian anaknya didera oleh oleh guru berkenaan.

Menurutnya wanita itu dipercayai bertindak kasar terhadap empat murid lelaki berusia lingkungan umur tiga hingga lima tahun, dan kesemua murid berkenaan telah dihantar ke Hospital Pakar Sultanah Fatimah (HPSF), Muar untuk pemeriksaan perubatan.

Shahurinain berkata wanita itu direman sehingga Khamis ini bagi membantu siasatan mengikut Seksyen 31(1)(a) Akta Kanak-Kanak 2001, yang boleh membawa hukuman denda tidak lebih RM20,000 atau penjara sehingga 10 tahun atau kedua-duanya, jika sabit kesalahan. – BERNAMA


Sistem pendidikan perlu menuju ke arah pendigitalan selari keperluan industri

JELI, 19 Mac – Sistem pendidikan negara perlu berubah ke arah pendigitalan, sesuai dengan keadaan semasa dan kehendak industri yang memerlukan pekerja berkemahiran, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata peredaran zaman berlaku secara dinamik dan adakalanya kemahiran yang dimiliki tenaga kerja sudah tidak relevan dengan kehendak industri sekali gus menyebabkan gaji rendah ditawarkan majikan.

“Isu kenaikan gaji merupakan isu yang besar, namun ia perlu selaras dengan peningkatan kemahiran yang perlu dimiliki rakyat di negara ini.

“Pelabur yang datang ke Malaysia memerlukan pekerja tempatan berkemahiran tinggi dan cara itu dapat memastikan gaji ditingkatkan. Kita perlu melatih anak muda dengan kemahiran tinggi serta berkualiti dalam bidang yang diperlukan dan sudah pasti akan dapat gaji tinggi,” katanya yang juga Ahli Parlimen Jeli.

Media sebelum ini melaporkan kedudukan Malaysia dalam Purata Tahun Persekolahan menggambarkan kekurangan kemahiran dalam kalangan pekerja tempatan sehingga menyebabkan tawaran gaji yang rendah oleh majikan.

Mengulas lanjut, Mustapa berkata pendigitalan dalam sistem pendidikan sedang dilaksanakan secara berterusan menerusi sekolah rendah, menengah, kolej vokasional dan universiti bagi meningkatkan kemahiran belia dan rakyat negara ini.

“Kerajaan sentiasa melakukan perubahan terhadap sistem pendidikan negara melalui Kementerian Pendidikan, Kementerian Pengajian Tinggi dan Kementerian Sumber Manusia bagi meningkatkan kemahiran dalam kalangan rakyat di negara ini untuk peluang pekerjaan yang lebih baik,” katanya menambah perubahan itu bagaimanapun perlu bersesuaian dengan keadaan semasa, dinamik dan menepati keperluan industri.- BERNAMA


Pengadil wanita bakal adili Piala Datin Seri Utama Munira edisi akan datang

PAYA RUMPUT 2 April – Melaka akan meneruskan kejohanan liga Piala Datin Seri Munira dengan kelengkapan pengadil wanita pada edisi akan datang.

Datin Seri Utama Munira M Yusop berkata perkara itu masih diperingkat perbincangan dan hanya akan dilaksanakan selepas dibuat pertimbangan oleh jawatankuasa bola sepak wanita Melaka.

“Insya-Allah, kita akan buat pertimbangan untuk meneruskan kejohanan ini di masa akan datang serta sekiranya ada edisi akan datang kita akan lengkapkan dengan pengadil wanita.

Mengulas lanjut, Munira yang juga isteri kepada Ketua Menteri Melaka, Datuk Seri Utama Sulaiman Md Ali, berkata beliau berterima kasih kepada Persatuan Bolasepak Melaka United (MUSA) yang tampil mencadangkan kejohanan berkenaan.

Katanya, kejohanan itu menjadi pentas buat pemain wanita mengetengahkan bakat mereka selain memberi ruang untuk beraksi di peringkat lebih tinggi pada masa depan.

“Terima kasih MUSA kerana merealisasikan kewujudan piala ini bagi mengisi kekosongan yang selama ini kita tahu sukan bola sepak hanya membabitkan golongan lelaki.

“Dan hari ini saya gembira kerana menerusi kejohanan ini kita dapat lihat kemampuan dan bakat pemain-pemain wanita yang dilihat dalam golongan remaja,” katanya.

Terdahulu, pasukan Sekolah Sukan Negeri Melaka (SSNM) muncul juara dalam kejohanan Piala Datin Seri Utama Munira 2022 menewaskan pasukan No-T Girls 4-2.

SSNM membawa pulang piala pusingan, medal serta wang tunai RM3,000, manakala pasukan No-T Girls bawa pulang medal dan wang tunai RM2,000.


Bantuan khas Aidilfitri, bukti penghargaan kerajaan kepada penjawat awam – Cuepacs

KUALA LUMPUR, 5 April – Pemberian Bantuan Khas Kewangan Aidilfitri sebanyak RM500 adalah bukti penghargaan kerajaan atas usaha keras penjawat awam dalam menjalankan tanggungjawab dengan penuh amanah kepada rakyat, kata Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat.

Beliau berkata dengan pemberian itu, semua penjawat awam diharap dapat meneruskan momentum kecemerlangan dalam menjalankan tanggungjawab masing-masing bagi menjayakan agenda pemulihan ekonomi serta dasar prihatin rakyat.

“Dengan keprihatinan kerajaan ini, penjawat awam harus kekal fokus kepada tugas dan sudah pasti kerajaan menuntut kepada produktiviti dan integriti,” katanya dalam kenyataan hari ini.

Adnan berkata Cuepacs percaya bantuan berkenaan akan memberi manfaat dan kesan secara tidak langsung kepada ekonomi negara apabila ia dibelanjakan untuk membeli barangan keperluan khususnya di musim perayaan yang memanfaatkan peniaga kecil, pasar raya besar dan sektor ekonomi lain.

Dalam masa sama, beliau berharap semua pihak berlapang dada dan tidak mempertikaikan keputusan kerajaan memberikan bantuan itu kerana kerajaan merupakan majikan kepada penjawat awam.

Perdana Menteri Datuk Seri Ismail Sabri Yaakob hari ini mengumumkan kerajaan bersetuju memberikan Bantuan Khas Kewangan Aidilfitri kepada semua penjawat awam Gred 56 dan ke bawah, termasuk kakitangan di bawah skim Contract Of Service, Contract For Service, pegawai sambilan harian serta lantikan di bawah MySTEP.

Bantuan sebanyak RM250 turut diberikan kepada pesara kerajaan dan pembayaran akan dibuat bersama dengan pembayaran gaji April iaitu pada 25 April ini.- BERNAMA


Perkhidmatan Bot Loncat-Loncat dilancarkan tahun ini

TAMAN REMPAH 19 Feb. – Melaka River Cruise (MRC) bakal memperkenalkan Bot Loncat-Loncat (BLL) atau teksi air tahun ini membabitkan 28 ‘pit-stop’ di sepanjang Sungai Melaka, khusus buat pengunjung dan penduduk tempatan bermula di Taman Rempah sehingga Hotel Casa del Rio.

Ketua Pegawai Eksekutif Perbadanan Pembangunan Sungai dan Pantai Melaka (PPSPM), Datuk Murad Husin berkata, BLL satu alternatif pengangkutan air yang baharu di Melaka.

Katanya, mengikut perancangan perkhidmatan bot itu akan bermula jam 10 pagi hingga 10 malam sekali gus memberi kemudahan kepada pengunjung di negeri ini.

“Semua ‘pit-stop’ itu melibatkan 14 hentian di fasa satu dan 14 hentian fasa dua, bagaimanapun hanya sembilan hentian di fasa satu akan digunakan dan selebihnya dilaksanakan secara berperingkat.

“Bot ini juga menyasarkan penduduk tempatan yang tinggal di tebing Sungai Melaka yang mana terdapat beberapa hentian (jeti) disediakan berhampiran rumah mereka,” katanya ketika ditemui MHI, hari ini.

“Kita sediakan BLL berwarna coklat untuk pengunjung elak kesesakan lalu lintas dengan menggunakan laluan air, manakala ‘River Cruise’ pula untuk pengunjung menikmati pemandangan di sepanjang Sungai Melaka,” katanya.

Dalam pada itu, Murad berkata MRC juga menawarkan beberapa diskaun buat pengunjung dengan memperkenalkan konsep ‘Buy Now Cruise Later’ yang dibuka sehingga akhir tahun ini.


Vaksin COVID-19 mesti boleh diakses kepada semua negara, orang ramai – PM

Ketika menyampaikan pendirian rasmi Malaysia di mesyuarat peringkat tinggi Perhimpunan Agung Bangsa-Bangsa Bersatu (UNGA) bersempena ulang tahun ke-75 UNGA, beliau berkata dalam aspek itu tidak sepatutnya ada sebarang bentuk diskriminasi.

Ini merupakan penampilan sulung Muhyiddin pada UNGA selepas menjadi Perdana Menteri pada Mac tahun ini. Mesyuarat ini dilaksanakan secara maya disebabkan pandemik COVID-19, dan perdana menteri menyampaikan ucapan dari pejabatnya di Putrajaya.- BERNAMA


Pemeriksaan kenderaan sukan permotoran akan diperketatkan – JPJ

Ketua Pengarah Jabatan Pengangkutan Jalan (JPJ) Datuk Zailani Hashim berkata, bagi memastikan setiap pelumba yang terbabit mengambil cakna aspek teknikal sebelum menyertai sebarang perlumbaan kerjasama bersama Polis Diraja Malaysia (PDRM) akan dipertingkatkan.

“Kami JPJ setiap masa memang perketatkan aspek pemanduan kenderaan (perlumbaan drag) ini, memang tidak pernah melonggarkan malah tidak melihat perkara yang ringan.

Beliau berkata demikian pada media selepas merasmikan Ulang Tahun Ke-20 Akademi Pengangkutan Jalan Malaysia di Tiang Dua, Ayer Molek, hari ini.

Sebelum ini, media melaporkan pelumba drag, Muhammad Hafez Jamal Jamaluddin, 40, maut ketika menyertai Perlumbaan Battle of The King, B-O-T-K 2022 di Litar Perlumbaan Terengganu, Gong Badak, Terengganu.

Dalam kejadian kira-kira jam 11.35 pagi pada itu, mangsa yang memandu Mitsubishi Lancer Evo 7 hilang kawalan sebelum kenderaan dipandunya terbabas dan melanggar pokok ketika sedang mengambil bahagian dalam acara ujian masa individu.


Lim Ban Hong ketuai misi perdagangan dan pelaburan di Mexico, Peru – MITI

Kementerian Perdagangan Antarabangsa dan Industri (MITI) dalam kenyataan hari ini berkata, misi itu merupakan sebahagian daripada usaha berterusan kementerian untuk mengembangkan peluang perdagangan dan pelaburan di pasaran Amerika Latin.

“Misi pelaburan dan perdagangan itu akan menumpukan kepada peluang rantaian yang luas serta meneroka pasaran baharu bagi eksport kita sebagai sebahagian daripada pakatan perdagangan Perjanjian Komprehensif dan Progresif bagi Perkongsian Trans-Pasifik (CPTPP),” menurut kenyataan tersebut.

Menurut MITI, Ban Hong dijadual mengadakan mesyuarat dua hala dengan rakan sejawatnya di Mexico dan Peru untuk membincangkan kaedah untuk meningkatkan lagi perdagangan dua hala dan kerjasama pelaburan di antara Malaysia dan negara-negara itu.

Tumpuan tersebut akan terarah kepada keupayaan dan kapasiti Malaysia dalam sektor strategik termasuk elektrik dan elektronik (E&E), segmen kenderaan elektrik, ekonomi digital dan industri automotif.

Mexico merupakan rakan dagang kedua terbesar Malaysia di Amerika Latin yang menyaksikan dagangan dua hala yang merekodkan peningkatan dua kali ganda dalam tempoh sedekad lepas.

Pada 2021, Malaysia mencatatkan kenaikan yang besar bagi jumlah perdagangan dengan Mexico sehingga mencapai RM13.89 bilion (US$3.35 bilion) berbanding 2020, disumbangkan oleh eksport yang lebih tinggi bagi produk E&E dan pembuatan logam.

Jumlah eksport pada 2021 menokok sebanyak 37.9 peratus kepada RM11.59 bilion (US$2.79 bilion), manakala jumlah import naik 35.9 peratus kepada RM2.3 bilion (US$0.56 bilion) berbanding tahun sebelumnya.

Walaupun perdagangan global menyusut disebabkan pandemik, Malaysia mencatatkan kenaikan yang mengagumkan sebanyak 13.5 peratus bagi jumlah perdagangan dengan Peru berbanding 2020, mencapai RM1.22 bilion (US$0.29 bilion).

Eksport Malaysia ke Peru bertambah sebanyak 21.8 peratus kepada RM790 juta (US$190 juta), manakala import dari Peru kekal pada RM430 juta (US$100 juta) berbanding 2020. – BERNAMA


Lelaki mabuk dipenjara, didenda sebabkan kematian dan cederakan anggota polis

KUALA LUMPUR, 25 Mac – Seorang lelaki hari ini dipenjara empat tahun dan didenda RM15,000 oleh Mahkamah Majistret di sini selepas didapati bersalah memandu dalam keadaan mabuk sehingga menyebabkan kematian seorang anggota polis dan mengakibatkan kecederaan parah ke atas rakan setugas polis itu, empat tahun lepas.

Majistret Puteri Nursheila Rahimi menjatuhkan hukuman itu ke atas N. Mohan Rao, 48, selepas mendapati pihak pembelaan gagal menimbulkan keraguan munasabah terhadap kes pendakwaan.

Mahkamah turut memerintahkan Mohan Rao dipenjara 10 bulan jika dia gagal membayar denda itu serta lesen memandunya digantung selama lima tahun.

Bagaimanapun, mahkamah membenarkan permohonan peguam Roshan Selvaratnam yang mewakili Mohan Rao untuk menangguhkan pelaksanaan hukuman penjara empat tahun itu sementara menunggu rayuan di Mahkamah Tinggi.

Mengikut pertuduhan, Mohan Rao didakwa memandu di bawah pengaruh alkohol melebihi had yang ditetapkan sehingga menyebabkan kematian terhadap Konstabel Mohd Zamiri Sinsian, 25, dan kecederaan parah ke atas Konstabel Osman Ibrahim, yang ketika kejadian berumur 23 tahun di Jalan Semantan menghala ke arah pusat bandar di sini pada 3.30 pagi, 5 Dis 2018.

Pertuduhan dikemukakan mengikut Seksyen 44 (1) (b) Akta Pengangkutan Jalan 1987 yang memperuntukkan hukuman penjara tidak kurang daripada tiga tahun dan tidak lebih 10 tahun dan denda minimum RM8,000 dan maksimum RM20,000.


Prof TS Dr Zaliman Sauli dilantik Naib Canselor UniMAP

KANGAR 10 Ogos – Prof Ts Dr Zaliman Sauli dilantik sebagai Naib Canselor Universiti Malaysia Perlis (UniMAP) yang baharu berkuat kuasa semalam.

Kementerian Pengajian Tinggi (KPT) menerusi kenyataan memaklumkan pelantikan Zaliman adalah bagi menggantikan Prof Ir Ts Dr R Badlishah Ahmad yang telah hampir dua tahun menyandang jawatan tersebut sejak 2019.

Zaliman, 54, berkelulusan Ijazah Sarjana Muda dalam bidang Fizik daripada Universiti Teknologi Malaysia, Sarjana Sains (MSc in Advanced Semiconductor Materials and Devices) daripada University Of Surrey, United Kingdom dan seterusnya memperoleh Ijazah Doktor Falsafah Kejuruteraan Mikroelektronik daripada UniMAP pada 2012.

“Bersesuaian dengan pengalaman beliau dalam pelbagai portfolio, Zaliman telah menyumbang kepada peningkatan kebolehpasaran graduan, memperkasa staf akademik melalui kelayakan profesional dan pengalaman industri dan mendapatkan pengiktirafan bagi kursus akademik yang dilaksanakan oleh universiti menerusi Sistem Penarafan Institusi Pengajian Tinggi Malaysia (SETARA), QS World University Subject Ranking dan THE World University Ranking,” menurut KPT menerusi kenyataan hari ini.

Zaliman turut terlibat dalam mempergiat aktiviti penjanaan pendapatan universiti bagi memastikan kelestarian kewangan dan melaksana program berimpak yang melibatkan universiti dan komuniti melalui konsep universiti untuk masyarakat (unimap4society).

Menurut KPT, pengalaman dan kepakaran Zaliman juga telah diiktiraf melalui kepercayaan untuk menerajui pelbagai Persatuan dan Majlis seperti Pengerusi IEEE Electron Devices Society Malaysia Chapter 2009-2010 Session, Pengerusi Majlis Keusahawanan Universiti Awam, Pengerusi Majlis Kesihatan Universiti Awam dan Pengerusi Sekretariat Majlis Pasukan Latihan Pegawai Simpanan (PALAPES) Universiti Awam.

“Dengan visi untuk meneraju UniMAP sebagai sebuah universiti teknikal yang berdaya saing di peringkat antarabangsa dalam bidang akademik, penyelidikan, pembangunan dan melahirkan graduan holistik, Kementerian percaya bahawa Zaliman mampu untuk menggalas tanggungjawab ini dan meneruskan kesinambungan kecemerlangan kepimpinan UniMAP,” menurut KPT.


PGA rampas sarang burung, vape bernilai RM410,000

Pegawai Pemerintah Batalion 9 PGA Supt Nor Azizan Yusof berkata dalam kejadian pertama di pangkalan haram Limau Purut, sepasukan anggota merampas sebanyak 23.5 kilogram sarang burung layang-layang bernilai RM188,000.

Beliau berkata dalam kejadian tersebut, anggotanya sedang membuat rondaan apabila terserempak tiga orang lelaki sedang memunggah kotak menggunakan tiga buah motosikal.

“Sebaik menyedari kehadiran anggota PGA, tiga lelaki itu kemudian telah memecut motosikal dan membuang kesemua kotak terbabit di sebuah kedai bunga, sebelum melarikan diri.

Pemeriksaan lanjut mendapati kotak-kotak itu berisi sarang burung layang-layang disyaki diseludup masuk dari Thailand, kerana ada permintaan tinggi di negara ini,” katanya dalam satu kenyataan, hari ini.

Jelasnya, kesemua rampasan itu diserahkan kepada Jabatan Perkhidmatan Kuarantin dan Pemeriksaan Malaysia (MAQIS) untuk siasatan lanjut mengikut Seksyen 11(1) Akta MAQIS 2011.

Sementara itu, dalam serbuan berasingan ke sebuah rumah kosong di kampung yang sama, sebanyak 1,350 botol cecair vape pelbagai perisa dan 1,450 unit peralatan menghisap vape bernilai RM222,000 turut dirampas.

Nor Azizan berkata kesemua barangan itu sengaja disembunyikan di sebuah rumah tidak bernombor dan tidak berpenghuni tersebut, bagi mengaburi mata pihak berkuasa.

Kesemua barangan rampasan itu akan diserahkan kepada Kementerian Kesihatan Malaysia (KKM) untuk tindakan lanjut mengikut Seksyen 13(a) Akta Racun 1952,” katanya.


Negara masih belum bebas COVID-19, Agong seru rakyat ambil vaksin, dos penggalak

KUALA LUMPUR, 8 Feb – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menyeru rakyat yang belum mendapatkan vaksinasi COVID-19 supaya berbuat demikian.

“Negara masih lagi belum bebas daripada pandemik COVID-19, justeru marilah kita bersama-sama mematuhi panduan dan peraturan dalam usaha untuk memerangi COVID-19 yang telah digariskan oleh kerajaan beta,” titah baginda sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan 2022 di Istana Negara di sini hari ini.

Pada majlis itu, Seri Paduka berkenan mengurniakan Darjah Kebesaran, Bintang dan Pingat kepada 263 penerima bersempena sambutan Hari Wilayah Persekutuan 2022.

“Sesungguhnya asas kekuatan sebuah negara adalah ikatan perpaduan serta semangat seia dan sekata dalam menjunjung prinsip Rukun Negara demi memastikan kedaulatan tanah tumpahnya darah ini terus terpelihara,” titah baginda.- BERNAMA


Najib mohon tangguh rayuan berkaitan bukti baharu dalam kes melibatkan dana SRC

PUTRAJAYA, 28 Feb – Bekas Perdana Menteri Datuk Seri Najib Tun Razak memohon menangguhkan prosiding rayuan berkaitan bukti baharu dalam usahanya untuk mengetepikan sabitan dalam kes melibatkan dana SRC International Sdn Bhd, yang dijadualkan pada 15 dan 16 Mac di Mahkamah Persekutuan.

Timbalan Pendakwa Raya Mohd Ashrof Adrin Kamarul yang mengesahkan perkara itu berkata peguam Najib telah menghantar surat kepada Mahkamah Persekutuan untuk meminta tarikh perbicaraan rayuan itu dilapangkan.

“Pasukan pembelaan memohon penangguhan kerana mereka masih berusaha mendapatkan semua nota, bukti dan dokumen daripada perbicaraan SRC di Mahkamah Tinggi, untuk menyediakan penghujahan bertulis bagi rayuan bukti tambahan itu.

“Bagaimanapun, mahkamah akan memaklumkan secara rasmi keputusan (penangguhan) kepada pihak-pihak terlibat dalam beberapa hari lagi,” katanya kepada media selepas prosiding secara maya yang dijalankan di hadapan Timbalan Pendaftar Mahkamah Persekutuan Siti Hajar Mustaffa.

Beliau berkata mahkamah menetapkan pengurusan kes seterusnya pada 8 April untuk peguam Najib mengesahkan tarikh permohonan Peguam Diraja (QC) akan dibuat.

Pada 25 Jan, 2022, firma guaman Tetuan Shafee & Co menghantar sepucuk surat enam halaman kepada sekretariat Ketua Hakim Negara Tun Tengku Maimun Tuan Mat berhubung hasrat Najib untuk melantik QC dari United Kingdom bagi membantu bekas perdana menteri itu dalam isu dan persoalan perundangan yang kompleks dalam rayuannya di Mahkamah Persekutuan.

Pada 7 Dis 2021, Mahkamah Rayuan menolak permohonan Najib untuk mengemukakan bukti baharu bagi rayuannya dengan memutuskan bahawa Najib gagal memenuhi Seksyen 61 Akta Mahkamah Kehakiman secara kumulatif bahawa bukti baharu diperlukan untuk keadilan dalam kes itu.

Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.

Hakim Datuk Abdul Karim Abdul Jalil, yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur pada 28 Julai 2020.


MKT UMNO kekal sokong Ismail Sabri sebagai PM

KUALA LUMPUR 12 Jan – UMNO menegaskan sokongan kepada Datuk Seri Ismail Sabri Yaakob sebagai Perdana Menteri adalah kekal dan akan dimantapkan lagi.

Setiausaha Agung UMNO Datuk Seri Ahmad Maslan berkata, ia antara intipati yang dipersetujui dalam Mesyuarat Majlis Kerja Tertinggi (MKT) UMNO, di Pusat Dagangan Dunia, malam tadi.

“Ia termasuklah dalam membuat pelbagai program bagi menghadapi pengundi 18 tahun dan pengundi baharu yang jumlahnya sekitar 5.8 juta orang,” katanya dalam satu kenyataan.